19
Dr. Noc
Signur scolast, ina persuna cun vossas habilitats, cun
ina autoritad naturala ed influenza persunala, senza vies
agid sai jeu far nuot!

Scolast
Vus stravagheis signur docter.

Dr. Noc
Medegar ils malsauns ei franc mia lavur, mo tgi vegn a
cumbatter la malsogna ensemen cum mei? Siglientar
ella ord las caglias? Tgi vegn a scolar quels paupers
nunsavends davart ils melli prighels che attaccan lur
sanadad?

Scolast
Vus scheis ei, senza dubi.

Dr. Noc
Lein pia entscheiver cun l’entschatta.

Jeu hai cheu in pèr referats sur dad allergias, nitrit e
nitrat ella salata. Cumpletas notizias sur dils prighels per
il cor. Fimar sco suicid en ratas – ina lavur che jeu hai
giu scret en mes giuvens onns. E lu tut las bacterias e
virus enconuschents tochen uss alla carstgaunadad sin
maletgs illustrai en colur.

Scolast
Saveis… jeu sun empau sensibels … sch’jeu sebettel en
quella materia, sai jeu nuota durmir pli.

Dr. Noc
Gest quei drova ei: engaschi total! Vus vegnis a
s'endisar vidlunder. Mo che vies auditori sedurmenti buc.
Il sbagl fuss da durmir en ina segirtad che cugliuna.
Schia ed ussa saveis Vus prender quei material ch’jeu
hai pinau per Vus, tematisei la caussa en scola, per il
rest vegn jeu a s'empitschar.

3. scena

L'auter di, igl ei mardis ed igl inserat ei cumparius ellaQuotidiana. Ella
praxis da docter Noc ei in computer installaus ed il skelet ei mess si, el
spetga sin clientella.

Dr. Noc
(Marietta entra, Dr. Noc sesa vid il computer) Marietta,
co vesa ei ora?

S-ROM 1-3_Docter Noc_(sr) y


20
Marietta
12 en sala da spetga, ed ei calan buca da vegnir. Duei
jeu tarmetter els a casa?

Dr. Noc
Na schei als novs che vegnan vitier ch’ei detti lu buca
consultaziuns gratuitas suenter las 11 e mesa. E schei
entrar igl emprem pazient.

Dama
Bien di, signur docter.

Dr. Noc
Bien di. Vus saveis gest prender plaz cheu. (fa amogna
ina sutga ) Essas Vus da Surcasti?

Dama
Da Surcasti, giebein.

Dr. Noc
Adressa exacta?

Dama
Jeu hai quei bein cheu dadens sper la via da Barcuns,
pia Barcuns 37

Dr. Noc
S'auda il bein a Vus?

Dama
Gie, a mi ed a miu mariu.

Dr. Noc
Sche Vus luvreis sezza sil bein veis segir da far la pial
pleina?

Dama
Nus vein in dils pli moderns beins, tractors e maschinas
tut che schula, denton ston era las maschinas vegnir
muentadas. Buca per saludar: 20 vaccas, 12 salvanoris,
80 nuorsas ed in gagliner plein.

Dr. Noc
Gliez tuna bein, e veis lu buca fumeglia?

Dama
Bein bein, in fumegl ord la Rumenia e la fumitgasa ei da
Portugal. Duront il temps da raccolta vegn lu aunc vitier
dus buobs per sil funs ed ina mattatscha che segida en
cuschina.

Dr. Noc
Stun mal per Vus. Vus veis gie aschia nuota peda per far
ina cura?

Dama
O na, dess buc el tgau.

Dr. Noc
E tonaton, Vus essas mal en pei.

S-ROM 1-3_Docter Noc_(sr) y


21
Dama
Mo mo mo …jeu sun plitost empau stauncla.

Dr. Noc
Gie, Vus numneis quei stauncladad (entscheiva ad
intercurir) Mussei Vossa lieunga! Aha aha. Segiramein
veis Vus buca bia appetit?

Dama
Na.

Dr. Noc
Vus essas serrada da tgierp.
Dama
Gie, bufatgamein.

Dr. Noc
(interquera vinavon ) Sbassei il tgau! Trer flad! Tuoscher!
Essas mai dada giu dad ina scala da pintga?

Dama
Sai buca seregurdar.

Dr. Noc
(Smacca e petga sil dies e lu anetgamein vid ils
narunchels) Veis mai sentiu mal cheu la sera mond en
letg? Ina spezia da mal sco deglias.

Dama
Bein, enqualga.

Dr. Noc
(interquera vinavon e notescha da temps en temps
enzatgei el computer) Sespruei da seregurdar! Quei sto
esser stau ina scala ualti aulta.

Dama
Pusseivel.

Dr. Noc
Saveis propi buca seregurdar?

Dama
Na, cun tutta bunaveglia buc.

Dr. Noc
(sesa visavi ad ella ) Ton meglier. Veis tschaffen da
vegnir medegada, ni fageis nuota not?

Dama
(perschuadida) Jeu hai mustgas.

Dr. Noc
En quei cass vi jeu dir a Vus gia ussa ch’ei vegn a dar
ina cura liunga e custusa. Dalla cassa da malsauns
saveis spitgar nuot.

Dama
E daco tut quei? E pertgei paga la cassa buc?

S-ROM 1-3_Docter Noc_(sr) y


22
Dr. Noc
Perquei ch’ins sa buca pinar en 5 minutas in mal ch’ins
runa suenter gia 40 onns. E la cassa da malsauns ei buc
ina segirada d’accident.

Dama
Dapi 40 onns?

Dr. Noc
Gie dapi che Vus essas curdada da Vossa scala.

Dama
E con custass la cura?

Dr. Noc
Quei dapenda, denter otg- e dudischmelli francs, tut
tenor nua che nus anflein in liug da cura adattau per
Vus.

Dama
Ei miu mal aschi terribels?

Dr. Noc
Quei vi jeu gest declarar a Vus. (tier il skelet) Cheu veis
Vies maguol dalla crusch dil dies, cheu veseis il vischi dil
terc e cheu la puntga, numnada da Clark. Capis? Bien!
Cu Vus essas curdada dalla scala, ein Vies terc e Vies
Clark seruchiai in encunter l’auter per ver enzaconts
millimeters. Vus manegeis forsa che quei seigi pauc.
Naturalmein. Mo igl ei plazzau ordvart mal.

Dama
Sventirada creatira che jeu sun!

Dr. Noc
Mo buca larmas! Vus muris buca dad oz sin damaun.
Vies rendez-vous cun la mort ha aunc empau peda!

Dama
(pli e pli desperada) Ohh ... tgei discletg ch’jeu hai giu da
dar giu da quella scala!

Dr. Noc
Ed ussa, buna dunna, vi jeu metter Vus en “curontina”.
Quei cuosta pil mument nuot. (Il docter notescha enqual
caussa sin in cedel) Mei immediat a casa ed en letg. En
ina combra nua che Vus vegnis buca disturbada. Fagei
serrar ils barcuns, trer ils umbrivals. Negin duei
tschintschar cun Vus. Negin nutriment solid duront
in’jamna.

In migiel aua da Val mintga duas uras, e sch’ei sto esser,
in miez biscuit la damaun e la sera, bugnaus en in tec
latg. Quels remieds ein bein buca custus!

S-ROM 1-3_Docter Noc_(sr) y


23
Alla fin d’jamna vesein nus lu co Vus sesentis. Sche Vus
essas viva sco ina musteila, sche Vossas forzas e Vies
humor ein revegni, ei il mal buc aschi nauschs. Cass
cuntrari, sche Vus essas fleivla e stracca, sche Vus veis
in tgau sc’in plum, sch’ei va vess da levar, lu vegnin nus
ad entscheiver cul tractament. D'accord?

Dama
Sco Vus leis

Dr. Noc
(Dat il cedel alla dama ) Jeu vegn lu beingleiti sperasvi.

(Cloma) Marietta (Ella vegn) Gidei la dama da scala giu
ed encuri Gion. El duei metter la dunna a casa cun auto.

3. scena

Dr. Noc
(cloma ) Marietta, veis annunziau alla glieud che la
consultaziun gratuita seigi finida dalla 11:30?

Marietta
Gie, signur docter. Jeu hai detg ei. Mo els vulan tuttina
restar.

Dr. Noc
Tgi ei il proxim

Marietta
Exact gliez ei in problem, ei dat buc in proxim, mobein
dus proxims.

Dr. Noc
Dus en ina, (Marietta dat il tgau per dir gie) Va buc, la
finala essan nus buc ina fabrica.

Marietta
Signur docter, jeu sescognel buca cun quels dus. Paul e
Clau fan adina tut ensemen.
Dr. Noc
Sche schei pia entrar quels schanis!

(Paul e Clau entran bufatgamein fagiend empau da tup
in cun l'auter, risadas e stuschem tochen avon il miedi)
Tgeinin vegn sco emprem?(ina risada dad omisdus ) Lu
ditgel jeu pia tgeinin, co has ti num?

Paul
Jeu sun Paul ed el ei Clau!

Dr. Noc
Gliez hai jeu buca dumandau, sche lu Paul: tgei maunca
a Ti?

S-ROM 1-3_Docter Noc_(sr) y


24
Paul
Jeu level schar intercurir diltut perquei ch'igl ei gratuit.
(omisdus fan puspei risadas. Il miedi selai buc irritar)

Dr. Noc
Setergei ora! (e si per Clau) E ti sesa giu cheu!

Paul
(Mo pli en caultschas e camischa) Stoi jeu setrer ora
diltut?

Dr. Noc
Aunc la camischa, e lu vegni neu cheu sin il letg (El
entscheiva ad intercurir Paul, teidla giu quei e tschei e fa
notizias, il test cun la cazzola, cun il marti per ils reflexs,
fa stender ora la bratscha, palpa il venter e di lu tut
serius) Setergei en. (Silenzi. Il giuven setrai en ) veis
aunc il bab?

Paul
Na, lez ei morts.

Dr. Noc
Da mort anetga?

Paul
Gie

Dr. Noc
jeu hai sminau. Segir buca vegnius vegls.

Paul
Na buca propi, 49 onns.

Dr. Noc
Aschi vegls! (Silenzi. Als dus giuvens ei il rir vargaus dil
tuttafatg. Il miedi enquera en truchets e scaffas e vegn lu
neu tier ils giuvenots) Beiber donnegescha ils narunchels
(muossa in maletg dad in narunchel saun e dad in
malsaun) Vies vesa ora aschia. Plinavon fa il beiber
daventar asocials e silla liunga semplamein tups. Beiber
ed aunc fimar marihuana accelerescha quei svilup, e la
tuppadad ei alla fin omnipresenta! Cun il lom da Bob
Marley havess ins saviu stupar tut las ruosnas dalla via
naven da Glion tochen Surcasti.

Clau, ti eis il proxim, setrei ora e neu tscheu sil letg, tier
tei vegn jeu gest ad entscheiver cun il tractament.

Clau
Na… jeu hai nuot!

Dr. Noc
Tgei nuot? Buiu nuot, ni fimau nuot.

Clau
Jeu hai mal nuot.

Dr. Noc
E pertgei eis lu vegnius cheu?

S-ROM 1-3_Docter Noc_(sr) y


25
Clau
Jeu hai mo accumpignau il Paul.

Dr. Noc
Eis el buca gronds avunda da vegnir persuls, jeu spetgel
aunc adina, targei ora la camischa e prendei plaz!

Clau
Na, signur docter. Buc oz, signur docter. Forsa in'autra
gada, signur docter.

Dr. Noc
(Va encunter igl esch, arva quel e muossa cul maun)
Sche lu giuadora cun quels schanis che han nuot, ni ein
buca prompts da semidar. (Ins auda risadas en dalla
sala da spetga )

Tenda

S-ROM 1-3_Docter Noc_(sr) y


26
3.act

1. scena

La praxis da Dr. Noc ei pli gronda che avon, sche pusseivel
(luxus)

Gheta
Rumetg, ei igl auto da posta finalmein arrivaus?

Rumetg
Giebein, dunna Gheta.

Gheta
(Mira sin l’ura) Ins schess ch’el vessi giu retard, matei
pervia dalla tatschada neiv!
Da tgi ein quellas valischas?

Rumetg
(Pren ora in scret e mira e legia) D'ina signura Vögele
che vegn per in consultaziun. Ella vegn si da Ragaz.

Gheta
Mo nus spitgaven ella pér questa sera!

Rumetg
Sbagliau! Quella che vegn questa sera stat 2 jamnas en
cura e vegn si da Cuera, la Vögele stat mo sur notg!

Gheta
Daco pomai pren quella lu tonta bagascha cun ella?
(muossa sin las valischas che Rumetg ha purtau)

Rumetg
Quei ei las valischas da brassacac.

Gheta
Brassacac ei ella tiara? Vegn buc ad esser!

Rumetg
El vegn vi cheu 100 meters davos mei.

Gheta
Sa tgei che quel ha piars si cheu? Vegn bein buc a vuler
reprender siu post?

Rumetg
Tgei ch’el vul si cheu, stueis Vus dumandar el sez.

Gheta
Stun propi mal! Tut las stanzas ei occupadas.

Rumetg
Mo enzanua vegnis bein sut tetg cun el. Jeu per inagada
stoi s'occupar dils pazients.

S-ROM 1-3_Docter Noc_(sr) y


27
Gheta
Tuttavia buc, Rumetg. Ti retscheivas brassacac e dis ad
el ch’ei detti neginas combras pli. Jeu mezza sai
nungrazia far quei.

Rumetg
Nunpusseivel, patruna. Dr. Noc vegn en paucas minutas
ed jeu stoi aunc ir avon cun las auas dil 5 e digl 8, cun
las temperaturas digl 1, 3, 4, 12, 17 e 18 e tut igl auter.
Propi, jeu hai buca peda.

Gheta
Silmeins la valischa da dunna Vögele!

Rumetg
E la fumitgasa? Duei lezza mo schmarschanar!

Gheta e Rumetg bandunan la scena. Cuort suenter entra il
miedi vegl.

2. scena

Miedi vegl
(sesmarveglia da quella midada da sia praxis )
Docter Noc … dunna Gheta … Rumetg!!
Curios. Negin para dad esser cheu, silmeins ein mias
valischas arrivadas.

Marietta
(Entra, vestgiu da tgirunza) Bien di, mo tgei fageis Vus
cheu ella praxis da Dr. Noc?

Miedi vegl
Jeu sesmarveglal dalla grondezia, aunc avon 3 meins
s'udeva quella part cheu tier l’entrada dil Hotel dalla
Clav.

Marietta
Mo tgei fageis Vus cheu?

Miedi vegl
Jeu plidass bugen culla patruna.

Marietta
Per tgei raschun, bien signur?

Miedi vegl
Per ch’ella detti a mi ina combra.

Marietta
Essas Vus annunziai sco pazient?

Miedi vegl
Jeu sundel buca malsauns, dunschala, jeu sun in miedi.

Marietta
Vus vegnis guess sco assistent dil docter Noc. Docter
Noc vess ner basegns d’in gidonter.

S-ROM 1-3_Docter Noc_(sr) y


28
Miedi vegl
Enconuscheis propi buca mei pli?

Marietta
Savess buca nua metter a casa Vus.

Miedi vegl
Docter Cavegn ... aunc avon treis meins er’jeu miedi
cheu a Surcasti. Vus essas senza dubi era dil contuorn?

Marietta
Jeu sun da Vella, denton hai jeu aunc mai saviu ch’ei
hagi dau zacu in miedi a Surcasti avon il docter Noc.
Vus perstgiseis mei, la patruna vegn immediat, jeu stoi
aunc ventscher da sterilisar mias teigias-plumatsch.

Miedi vegl
Cheu para da ver dau dètgas midadas en mia anteriura
dimora.

3. scena

Gheta
Bien di, signur Cavegn. Vus leis bein buca star sur notg,
speronza ?
Miedi vegl
Gest quei ei il motiv. Mo co va ei cun dunna Gheta?

Gheta
Pulit, engraziel. Jeu hai percass neginas combras pli!

Miedi vegl
Aschia enzatgei ha ei aunc mai dau ils davos trenta
onns, neginas combras pli. Tgei di eis ei pia oz?

Gheta
In di tut ordinari, normal e pli che normal.

Miedi vegl
E tut vossas combras ein occupadas, in sempel luverdi?
Tgei gianter fa è tut quella glieud pomai cheu?

Gheta
Quei ei tut pazients.

Miedi vegl
Pazients?

Gheta
Giebein, glieud che fa cura.

Miedi vegl
E pertgei ein ei loschai cheu sur mia praxis el hotel dalla
Clav?

Gheta
Mo, nus vein funcziunau entuorn il Hotel dalla Clav en
ina spezia da Hotel medicinal q.v.d. in spital, ni in
sanatori.

S-ROM 1-3_Docter Noc_(sr) y


29
Miedi vegl
Quei ei …… immens …. schidadir extrordinari.

Gheta
Extraordinari ei mo il prenum. Jeu ditgel a Vus, sche Vus
stuesses luvrar sco docter Noc, Vus vesesses steilas.

Miedi vegl
Sche tgei veta meina el pia?

Gheta
Ina veta da tgaun. Strusch ch’el ei levaus la damaun, ha’l
da trottar sillas visetas. Allas 10 dat el mintgamai in
sprun cheu sperasvi, quei vul dir: mo spert ils hosps,
schar seveser, en 5 minutas vegn quei ad esser il cass.
E suenter puspei visetas tochen enta Vrin. Secapescha
cun auto, ina limusina, buc ina baracca –  jeu ditgel mo
Audi Quattro. E persuenter ha el strusch peda da magliar
endretg. Bein enqual damaun sto el secuntentar cun ina
pischutta.

Miedi vegl
Exact aschia va ei cun mei giu Cuera!

Gheta
Ussa stai! Nuot auter ….. e cheu havesses Vus saviu
guder ina veta ruasseivla. Saveis aunc seregurdar, co
Vus devas entirs dis billard el Bov ni heighels ella
Cruna?

Miedi vegl
Sto esser che la sanadad era da miu temps empau pli
derasada.

Gheta
Gliez ei pulaccas, signur Cavegn. La glied saveva mo
buca ch’ella era malsauna. Ei dat certins che crein che
nus seigien aunc miez selvadis ora sin la tiara. Tgei cletg
ha quei priu ina fin, uss ei quei semidau dil tuttafatg.
Dieus seigi ludaus. Dei pia cheu Vossas valischas, forsa
anfl’jeu tuttina enzanua in encarden da star sur notg per
Vus .

4. scena

Gheta va giuadora cun las valischas, en quei mument entra
Dr.Noc

Dr. Noc
Bien di collega docter Cavegn. Grad hai jeu patertgau
vid Vus. Veis fatg in bi viadi?

Miedi vegl
Excellent!

S-ROM 1-3_Docter Noc_(sr) y


30
Dr. Noc
(riend) Essas vegni cun Vies torpedo?

Miedi vegl
Na, cul tren ed auto da posta.

Dr. Noc
Pusseivel! Vegnis pervia dalla rata, neve?

Miedi vegl
Na..na…quei vul dir … sche jeu sundel schon
cheu…Vus vegnis buc a pretender pli ch’jeu hagi
cuglienau Vus cun mia praxis?

Dr. Noc
Veis forsa gia udiu da mes emprems resultats?

Miedi vegl
Gie, zatgei semegliont. Ed ei ha fatg surstar mei.

Dr. Noc
Jeu sun el cass da mussar a Vus enzacontas graficas
appartenent nies dicuors d'avon treis meins.Gl’emprem
las consultaziuns. (Penda si quellas graficas, evt. era
mussar ella el compiter) Questa curva indichescha las
cefras jamnilas. Nus partin da vies diember ch’jeu
enconuschel buc exact, mo ch’jeu hai fixau sin
pressapauc 5.

Miedi vegl
5 consultaziuns jamnilas? Schei ruasseivlamein il dubel.

Dr. Noc
Era lu mida ei nout. Cheu mias cefras. Bein capiu, senza
quintar las consultaziuns gratuitas. Miez october 37. Fin
october 90. Fin november 128. Fin december, il quen ei
aunc buca fatgs, mo nus survarghein 150.
Dil reminent, per munconza da temps stoi jeu ussa
bandunar la curva dallas consultaziuns per sededicar
dacheudenvi a quellas dils tractaments. Pertgei, en
sesez, interessescha la consultaziun buca mei pli ch’in
ton. Capis, quei ei empau in art ordinari, ina spezia da
pesca culla reit, ferton ch’il tractament, la cura, gliez ei
ina vera tratga da pèsch.

Cheu pia la curva dils tractaments. Entschatta october.
La situaziun da lezzas uras. Malsauns regulars a domicil:
nulla, ni buc?  (Miedi vegl emprova da protestar) Fin
october 32. Fin november 121. Fin december…. Ei
setracta pli mument da 245 tochen 256.

Miedi vegl
Jeu hai bunamein l’impressiun che Vus fetschies igl asen
cun mei.

S-ROM 1-3_Docter Noc_(sr) y


31
Dr. Noc
Cuntrari, jeu quetel quei buca stravagau. Emblidei buca
che nus vein el cumin varga 3000 percasas e da quellas
han 1200 entradas che survargan 100'000.-

Miedi vegl
Tgei munta quella historia dallas entradas puspei?

Dr. Noc
Fetg sempel: la cassa da malsauns cuviera mo ina
pintga part da mes tractamens, surtut las curas vegnan
buca pagadas dalla cassa, ni lu mo parcialmein, ed
aschia hai jeu stuiu prender risguard sin las
pusseivladads finanzialas da mintga familia.
La quintessenza ei: ins sto ulivar empau ils tractaments.
Jeu hai quater scalems: il pli bas veramein zun mudest
prezi, il pli ault in tractament da luxus total che cumpeglia
visetas dil miedi mintga di plus ca. 1000.- spesas ad
jamna per supplements sco per exempel radiografia,
radium, massascha electrica, analisas etc..etc..

Miedi vegl
Mo daco enconuschis Vus las entradas da Vos clients?

Dr. Noc
Secapescha buca dil comissari da taglia, gliez saveis
crer! Pertgei, ferton che jeu dumbrel 1202 entradas sur
100'000 enconuscha lez mo 20.
 Sia pli gronda entrada ei 250'000.- francs, la pli gronda
da mia gliesta ei 1,5 milliuns. Vus stueis capir, nus
s'accordein darar. Ins sto capir ch’el lavura per il stadi.

Miedi vegl
E Vossas informaziuns, danunder derivan quellas?

Dr. Noc
(Cun in surir da cor) Da pliras fontaunas. Quei ei stau ina
stoda lavur. Jeu hai duvrau bunamain igl entir october ed
ei dat trasora revisiuns. Las pli biaras vegnan currigidas,
secapescha ensiviars. Mirei cheu inagada! (muossa ina
carta da geografia dalla val)

Miedi vegl
Tgei muntan quels puncts cotschens?

Dr. Noc
Quei ei la carta dalla penetraziun medicinala. Mintga
punct tgietschen indichescha in plaz d’in malsaun
regular.

Miedi vegl
Capeschel jeu buc. Veis buca l’impressiun che, cun
Vossa metoda, igl interess dil malsaun vegni empau alla
cuorta, ferton ch’il gudogn dil miedi crescha.

S-ROM 1-3_Docter Noc_(sr) y


32
Dr. Noc
Signur docter Cavegn. Buc emblidei: ei dat in interess
che survarga omisdus.

Miedi vegl
Tgeinin?

Dr. Noc
Quel dalla medischina. E gliez ei il sulet ch’interessescha
mei.

Miedi vegl
(Tut surstaus. Encuera ils plaids) Gie …gie.. giegie

Dr. Noc
Vus deis a mi in cumin, populaus d’in per melli persunas
neutralas, senza pli grondas malsognas ni mendas. Miu
pensum ei da metter si il bul als schanis, da manar els
alla veta medicinala. Jeu siglientel els en letg ed jeu sun
spanegiaus tgei che vegn ordlunder: in malsaun dalla
gnarva, in che fa caltschina, ina allergia da puorla, in cun
ischias acut ... tgei che Vus leis, mo x-enzatgei sto
neuadora: nuot vilenta mei aschi fetg sco quella glieud
senza noda–casa che manegian dad esser sauns.

Miedi vegl
Mo Vus saveis tuttina buca metter in entir cumin enta
letg.

Dr. Noc
Sur da gliez savessen nus lu aunc discutar. Mo forsa buc
ussa.

Secapescha sto ei era dar glieud sauna per saver dar
uorden als malsauns, ni per formar davos ils malsauns
certas reservas. Tgi duess pomai esser malsauns
aschiglioc, cura ch'ils malsauns daventan sauns ed
aschia vinavon?
Culla sanadad entscheiva ad envidar ora nus, lu vegn
jeu rabiaus e mettel tut mia savida encunter, aschia eis
ei schabegiau cun Battesta gries.

Miedi vegl
Il buditscher. Quel che seludava ch’el porti sia sira cun
bratscha stendida.

Dr. Noc
Gie lez, grad lez! El ha teniu pétg a mi bunamein treis
meins. Denton uss eis ei aschi lunsch.

Miedi vegl
Buca pusseivel

S-ROM 1-3_Docter Noc_(sr) y


33
Dr. Noc
Bein, bein, el ei giuaden els ponns. Siu saludem ei stezs,
e la populaziun ei inquietada.

La medema populaziun che Vus veis surdau a mi avon
treis meins sauna sco pèschs – oz dun jeu ella a Vus tut
smaccada da medischina, cargada cul spért suttern da
nies mistregn.
L’emprema gada che jeu sundel staus cheu en quella
stanza sesentevel empau malruasseivels e malsegirs da
sesez. Mo ussa sesent’jeu sc’in organist vid sia
tastatura. En 250 casadas (mira da finiastra ora) –
displascheivlamein vesein nus buca tuttas da cheu anora
–  eisi sil pli pauc ina persuna che confessa alla
medischina. 250 letgs nua ch'enzatgi dat perdetga che la
veta hagi in senn, e grazia a mi in senn medicinal. La
notg eis ei aunc pli bi cun las cazzolas. Quasi tuttas
audan a mi. Ils sauns dierman ella stgiradetgna cheuora.
Els ein stuschai dalla vart. Mo ils malsauns han lur
cazzolas che ardan la notg. Igl entir cumin ei per mei sco
in firmament ed jeu envidel e stezzel las steilas sco ei
para e plai. Buca d'emblidar las uras vid las preits che
s'audan medemamein a mi. Patertgei inagada, prest eis
ei las diesch, e quei munta ch’ei seigi uras da miserar la
febra per la secunda gada. Sco tier ils pops, en in pign
mument pia vegnan 250 termometers a sesfundrar en
ina …..

Miedi vegl
Car confrar, jeu sun impressiunaus (el pren plein
emoziun il maun da docter Noc)

Dr. Noc
(pren il maun da docter Cavegn e mesira immediat il
puls) Jeu hai l’impressiun che Vus fagesses il meglier da
star cheu. Vus veis basegns dil ruaus absolut.

Miedi vegl
Daveras, jeu sesentel buca propi ... ni propi remarcabel.

Dr. Noc
(cloma) Marietta vegni immediat, in cass urgent!
Hai jeu buca detg?
Sco ch’jeu vesel enzatgi entscheiva ina diagnosa a
sesviluppar en mei. Quei ei bunamein da vegnir ord la
suna. Jeu astgel strusch mirar el spieghel per spir tema
ch’jeu metti memez enta letg.

Marietta
Signur docter, (vesa l'auter miedi) signur docter!

S-ROM 1-3_Docter Noc_(sr) y


34
Dr. Noc
Marietta, per signur docter Cavegn ina stanza stgira,
aschiglioc tut sco usitau: il tractament da luxus cun
massascha, auas e las visetas usitadas dil caumiedi.

Marietta
Con ditg stat il signur docter?

Dr. Noc
Duas jamnas segir, (si per docter Cavegn) jeu hai bein
detg, strusch ch'enzatgi s'avischina, sefiera mia egliada
sin piculezzas, la pial, ils cavels, il flad, e gia ei mia
diagnosa fatga, tut da sesez.

Miedi vegl
Daveras, jeu sesentevel propi empau strapazzaus. Quei
s'aceordass pia era cun Vossa opiniun.

Dr. Noc
Igl ei prest las diesch, signur Cavegn, jeu stoi far
vinavon. Nus entschevin suentermiezdi cun il tractament,
tochen lu combra stgira e ruaus absolut.

(Dr. Noc va, il miedi vegl seplacca plaunet e schema tut
dat ault.)

FIN

S-ROM 1-3_Docter Noc_(sr) y


1001 notg en Surselva – ina cumedia en treis acts
1/78
DREI MASKEN VERLAG                  S-SIE 1-1

«1001 notg en Surselva »

Ina cumedia en treis acts
Da Tobias Siebert
Translatau en romontsch ed adattau dad Alexi Monn

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
2/78
Persunas:

Max Casanova, ca. 30 onns, camerier el Postigliun.
(250)
Tip fideivel, attaschaus alla patria, enconuscha il mund, segirs da sesez, ha humor,
sempel da provocar.
Ludwig Casanova, els 50, aug dil Max, ha ina lennaria.
(107)
Mat vegl, era „in da dunnas“ ei denton vegnius pli ruasseivels culs onns, ei
perschuadius da sesez, di tut agradora tgei ch’el tratga.
Tina Poltera, els 50, ustiera dil Postigliun.
(192)
Fa da grond senza ver gronds success, ha gust da glieud da sia „pasta“, scheffa cun
tgierp ed olma. Cuschina sezza e camonda bugen. Ch’ella sa esser carina zuppa ella
dapi la separaziun da siu um.
Alina Poltera, ha biebein 20 onns, feglia da Tina.
(100)
Ha terminau da cuort la scolaziun da hoteliera, responsabla per la pensiun. Ei
luvrusa, empren spert e s’interessecha per tut.
Dr. Erwin Knoll, fin 50/entschatta 60, econom, possessur d’ina pendiculara. (155)
La persuna la pli impurtonta dil liug. Mira sin sia reputaziun, emprova adina da
s’exprimer correctamein, patrun cun tgierp ed olma, stregns, orientaus alla
prestaziun
Richard Knoll, ca 30 onns, fegl dil dr. Knoll.
(134)
Ei cun perschuasiun student dalla matematica. Vala sco student perpeten.
Secavestra en sias teorias pauc realas.
Paul Camastral, entschatta 40, president communal, impressari, president dil club
da ballapei.

(153)
Ei ambizius, emprova da vegnir a frida cun ina cassa communala vita. Tschintschar
ei buca sia fermezia – el vala sco scumbegliaplaids, dat bugen e ditg e liung il maun.
Anja Marveglia, ca. 30 onns, reportra dalla gasetta regiunala cun ina ediziun online
www.striauna[punct]ch.
(71)
Ha buca pazienzia, ei sperta, moderna. Ha adina e dapertut siu laptop e gl’apparat
da fotografar cun ella.
Pieder Horn, (surnum Pieder trumbetta) fin 30, musicist, schef d’ina scola da
musica.

(103)
Beiba bugen, ha mai daners. Sa tener nuot per sesez. Ha adina si in a capetscha
cun pala.

Rollas pintgas/statist(a)s:
3 giuvnas dil vitg (cun text): Marlies, Brigitta, Imelda
4 musicants (sin tribuna el 3. act)

Scheic Ludwig: «L’articulaziun araba» sa vegnir adattada da ga tier ga – ina gada ei
igl «a » per exempel aviarts, l’autra («â») plitost serraus. Il «c» sa vegnir articulaus
plitost sil dir (k) u pli lom (sco machen per tudestg) – il medem vala pigl «sch».

Opziun: Sco fil tgietschen savess ins plazzar in camel da plesch sin tribuna che
«mida da temps en temps plaz» - ni schizun schar cumparer tscheu e leu in «ver
camel» che va tras las culissas.

Dretg da presentaziun

Senza il consentiment dils editurs astga il toc ni vegnir presentaus ni astga il
manuscret vegnir copiaus. Tut ils dretgs per quei toc ein tier:

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
3/78
Drei Masken Verlag GmbH München,
Herzog-Heirich-Strasse 18, D-80336 München
Tel. 089/54 45 69 09 E-mail: info@dreimaskenverlag.de
Per la versiun romontscha eisi da contactar la Ligia Romontscha.
Via da la Plessur 47, 7001 Cuira
Tel. 081 258 32 22 E-mail: info@rumantsch.ch

Liug e temps d’acziun

Il toc gioga el temps actual duront la stad.
El sespleiga en in liug idillic en Surselva cul num Merundica– la suletta pusseivladad
da s‘entupar e dad ir en sortida en quei liug ei il Postigliun. L’attracziun per jasters ed
indigens ein las pendicularas.
Tut ils treis acts vegnan dai ell’ustria Postgliun. Avon l’ustria hai in plaz cun ina
fontauna ed in baun. Ins vesa la fatschada dalla stizun da victualias, dalla casa
communala e la via che meina alla casa da hosps dil Postigliun.
Ell’ustria hai ina teca. Silla teca hai in begl per lavar vischala ed ina spina da
gervosa. Vid la preit davos la teca hai crunas cun migeuls, in‘aissa cun clavs-combra
ed in esch che meina en cuschina. Davon la teca hai ina meisa-canorta. En l’ustria
ha ei differentas meisas – ina vegn duvrada per ils hosps specials dalla casa – ina
per las giuvnas dil vitg (en la presentaziun da televisiun dil «Komödienstadl» ei la
meisa dallas giuvnas seniester dalla teca, separada d’ina sort teca. La meisa per ils
hosps specials ei davon seniester ell’ustria).
Dretg dalla teca hai ina pintga recepziun per ils hosps – quella ei plazzada aschia
che persunas san star leu senza ch’ils hosps vesan els. En quei sectur ha ei in esch-
tualetta ed igl esch che meina els locals privats (el toc mo numnau PRIVAT).
Duront la pausa dil 2. al 3. act vegn l’ustria midada aschia ch’ella sepresenta el 3.act
sco igl intern d’ina tenda da beduins.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
4/78

skizza da las culissas per le representaziun 2017 da la gruppa da teater da Mustér.“
Prolog

La vischnaunca da Merundica ha che maunca dapertut – ella drova daners. Mintga
investiziun, era la pli pintga sco in portavelos, provochescha discussiuns e mesas
crisas communalas.
Il possessur dallas pendicularas da Merundica ei staus a Dubai ed ha viu leu la
rihezia – el ei dil meini ch’ils Arabs enquerien destinaziuns sco Merundica per far
vacanzas, denton era per investir.
Tuts ein perschuadi che quei seigi la dretga via ed ein fiug e flomma cura ch'in Arab
cumpara per propi el vitg! Mintgin vesa schon ils raps che roclan da casa en, ed ils
da Merundica  ein promts da metter tut culs peis ensi.
Aber oha - adina ei buca tut aschia sco quei ch'ei vesa ora - e gie, senza ina ni duas
historias d'amur vai era buca.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
5/78
1. Act
I / 1. Scena
Ustria / plaz avon l’ustria - Max Casanova. Ludwig Casanova.

Las finiastras ein aviartas, il Max Casanova ei vid preparar l’ustria per la sera.
Davostier aud’ins il radio. Il telefon scalina. Il camerier Max Casanova ignorescha
all’entschatta il telefon – lu tschenta el tuttina giu il radio e pren giu vess e nuidis il
tgiern.
Max:
Gieeeee ?
Tina:
(«vusch da telefon «) Tgei gieee?? «Buna sera, cheu ei il
Postigliun, camerier Max al telefon. Tgei sai jeu far per Vus?»
Aschia has ti da s’annunziar al telefon - Contas gadas stos jeu
aunc declarar quei a ti?
Max:
Schon bien, scheffa – tgei vul?
Tina:
(«vusch da telefon») Treis pusadas da fiasta per la meisa
tschun!
Max:
(conferma) Meisa tschun, treis pusadas da fiasta, fetg bugen
ed immediat, scheffa!
Tina:
(«vusch da telefon») So, so – mo empau da leischen ! Jeu hai
aunc da liquidar quei e tschei e vegnel lu era!
Max:
(semetta en posiziun e salida sco da militar) Tut clar, vegn
fatg, scheffa….
(Tina penda sil il telefon, ins auda il tun d’occupau)
Max:
(marmugna, per sesez) Ed il meglier fussi sco adina – sch’ei
fuss schon fatg avon ch’entscheiver.
Il Max penda si il tgiern, cuora cun in tablet tras l’ustria e reparta salarins, peiverins,
cavadents ed uviarchels da gervosa sillas meisas.
Max:
Tgisà, sche la schefa maglia dinamit da solver? – na, serius –
adina il medem – (imitescha la Tina) «s’annunzia endretg al
telefon» … «ligia si endretg las curegias» (dat cul det encunter
las tempras) ... «mira che la meisa balluchi buca»
(ponderescha) …. Sco sch’ina da quellas balluccass!!
Il Max controllescha ina meisa – che ballucca propi buca. Ins auda in schul, el targlina,
schula lu sez cuort e sec.

Plaz avon l’ustria: Ludwig Casanova seschlueta en resti da lennari e cun ina cofra sil
plaz avon l’ustria, sezuppa davos la fontauna e schula aunc ina gada. Il Max cumpara
sigl esch-ustria e schula era. Il Ludwig stat si davos la fontauna e semuossa. Els
discuoran tut da quei da conspirativ.
Max:
Hallo aug!
Ludwig:
Ei la Tina ell’ustria?
Max:
Na, Dieus pertgiri nus dil forapeis, da malauras e dalla Tina!
Ludwig:
Lu sas gie schar ora in pier per mei – tscha – vid la spina!
Max:
Heiii, segir buca – ti sas che ti has in scamond da local pil
Postigliun!
Ludwig:
Lai ual - mo sch’ella vesa!
Max:
Ti sas exact! (tegn si il det da sabiut) Niessegner, quels dad
RTR e la Tina – audan e vesan tut … (ponderescha) … sche
bien pia, neu. Mintgaton ha Niessegner era aunc  auter da far.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
6/78
Els dattan ina risada ed entran ell’ustria.

Ustria: Il Max va alla teca per schar vegnir ora in pier. Il Ludwig sesa alla meisa 5 – leu
hai si ina cozza – il Ludwig ha aunc buca finiu da metter a meisa – pren in paunin ord
sia cofra – metta quel sin meisa.
Max:
E lu, sani buca duvrar tei pli vi d’Ursera?
Ludwig:
Tgei, sani buca duvrar mei pli! Treis jamnas ord la val da
Calanda e capuns tonscha per propi! Na, na - la lavur ei a fin
e mia motivaziun grad era!
Max:
Gie, capeschel, treis jamnas senza Calanda e capuns ei sco
treis jamnas a catscha senza muniziun!
Il Ludwig vegn alla teca e selegra schon sin siu pier :
Ludwig:
Sin quei mument vai jeu spitgau vess – Ei dat veramein nuot
meglier ch’in pier dalla spina dil Postigliun.
Max:
Giegie…. Tegn plitost en egl igl esch … ella sa cumparer
mintga mument! Eba, sco Niessegner!
Omisdus rian, tuttina va il Ludwig sin esch e cuchegia ora.
Ludwig:
E lu, datti novas? Ha zatgi maridau, ei zatgi morts, hai dau
pops….?
Max:
(«slogna vi e neu») ... tgei duei dir, na, buca propi, aber…
Ludwig:
(ri) Lai lignar – ei forsa in velo d’in cusseglier da vischnaunca
sederschius avon la casa communala?
Max:
(ironic) Forsa schizun avon la casa communala – na, d’ina tala
catastrofa sai jeu nuot…. Atgnamein datti nuot special - bein,
halt, naturalmein, ussa vegni endamen – ier sera hani rullau
si il passapei schon dallas 4 enstagl dallas 5! Haha.
Il Ludwig sesa puspei vid la meisa 5 e constatescha che quella ballucca.
Ludwig:
Dai tscheu in uvierchel da pier – quella meisa ballucca gie.
Max fa ina tschera e dat ina rudiala da pier a Ludwig. Lez ferma quella sut in pei dalla
meisa – emprova sch’ella ballucca ed ei cuntents che quei ei buca il cass.
Ludwig:
Il mistergner ell’ustria…
Max:
Gie, gie, aber ussa serius. Has schon udiu? L’Alina ei buca pli
ensemen cul Hubi!
Ludwig:
Buca di - tgei caussas!
Max:
Il Hubi ha confessau ad ella ch’el vegli aunc buca far gl’ustier
dil Postigliun … Ed ussa, gie eba, crei jeu ch’jeu sappi schon
empruar ina gada in’attacca sin ella…
Ludwig:
(ri sceptics) Tgei, ti e l’Alina?
Max:
Giebein, avon dus meins - cura ch’jeu sun vegnius anavos da
miu viadi entuorn il mund - ei il cametg daus giu …. Also, gie,
sas … ed ha tuccau mei fol, aber propi fol. Sche ti sas tgei
ch’jeu manegel!
Il Max siara las finiastras. Il Ludwig pachetescha ora siu paunin.
Ludwig:
Veis vus dus buca schon giu avon diesch onns in zambergem
ensemen? E veva lu buca la mumma fatg fin cun vossa
giuvn’amur?
Max:
Lu eran nus halt aunc empau giuvens. Aber ussa … Ed ussa
che ti gidas aunc mei a baghiar casa. Ussa vess jeu schon
zatgei da porscher … quei ei schon tut auter ch’avon diesch
onns.
Ludwig:
Ah, jeu capeschel, ti speras silla lescha biologica.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
7/78
Max:
Hä?
Ludwig:
… che la mustga tuorna adina puspei anavos tiel buatsch…
Basta … En mintga cass ei l’Alina la giuvna la pli attractiva
dall’entira Surselva… aber sia mumma ei la nusch la pli dira
da Merûndica ... tgei ditg jeu: dalla regiun sche buca digl entir
Grischun … smaccar quella leu ei lu tut auter che da  magliar
tschereschas – buna notg allas otg !
Il Ludwig morda giu in toc da siu paunin e metta lu naven el.
Max:
Gie, gliez fa schon aunc empau mal il venter a mi … Aber per
midar giu ina gada ha la scheffa dapi entgins dis buca pli ina
schi sgarscheivla luna da tgils sco schiglioc.
Il Ludwig stat si e va tiel Max ch’ei aunc adina vid preparar las fatschentas dalla sera.
Ludwig:
(surstaus) Tgei, la Tina ha mintgaton buca adina ina luna da
tgils? Quei ei gie sco, sco, sco … jeu ditsch mo ina caussa –
jeu ditsch … nuot! (serius) Tgei s’ei lu pomai schabiau?
Max:
Gliez sai jeu era buca – Dapi l’jamna vargada fani tut misterius
– ellas duas. E la Tina ei da di per di pli ord cadeina.
Il Ludwig pren il pier giu dalla teca.
Ludwig:
En quei cass ei propi zatgei ell’aria!
Max:
Jeu anflel schon aunc ora tgei che quei ei … Aber ussa,
derscha giuaden quei pier e lu ora da cheu cun tei!
Il Ludwig pren la gervosa, fa viva siper il Max. El beiba in schluc e schema dil plascher!
Ludwig:
Tgei buontad – ed ussa grad aunc in schluc sin quel ch’ha
inventau il pier.

I / 2. Scena
Ustria / plaz avon l’ustria – Tina Poltera. Max Casanova. Ludwig
Casanova.

Ustria: Il Ludwig beiba vinavon, denton vesa el che la Tina Poltera vegn – ella ei
vestgida bein e gnugna ina canzun.
Max:
Ella vegn!
Il Ludwig dat il migiel da pier e la cofra al Max che zuppa la cofra sut meisa sper la
teca. Il Ludwig sezuppa davos la teca, peglia denton en zanua e sefa mal.
Ludwig:
AuAu!
Il Ludwig vegn da sezuppar il davos mument – aschia che la Tina vesa buca el. Il
Max ha aunc entamaun il migiel da pier e tegn la comba cun fatscha suffrenta.
Max:
AuAu!
La Tina vegn cun slontsch en l’ustira – sul bratsch ha ella in canaster da cumpras.
Tina:
Tgei has?
Max:
(cun fatscha endironta) Nuot, hai mo pitgau en la comba!
Tina:
(ironic) Oh, ti pauper, drovas in miedi?
Max:
Hä? Ah, Na, segir buca, va schon.
La Tina vesa ch’il Max ha in pier entamaun.
Tina:
Hallo, tgei fas ti cun quei pier duront la lavur, ha? Smarveglia
che ti has buca sut controlla tias pedalas.
Max:
(schenau) Pier ... ah, atgnamein lev’jeu beiber aua, aber jeu
hai legiu zanua ch’ei hagi bugen bugen bacterias ell’aua
sche las lingias en casa seigien veglias.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
8/78
Tina:
Lingias entuorn las ureglias – ti, ti ... (befrogna) la suletta
bacteria en quella casa eis ti!
La Tina vul gest ir en cuschina ch’ella vesa che la meisa 5 ei aunc buca semtgada.
Ella piarda tut anetg sia buna luna!
Tina:
(muossa silla meisa, vilada.) Daco has aunc buca mess a
meisa cheu?
Max:
La meisa, gie exact ... perquei che la meisa balluccava aunc!
(muossa silla rudiala da pier sut il pei, e strai vid la meisa)
Ussa eisi denton bien!
Tina:
So, ussa dai aber combas – il dr. Knoll vegn mintga mument.
Max:
(surstaus) Tgei, il dr. Knoll? ... Tier nus?
Tina:
(tut loscha) Gie. Nus vein da discutar caussas impurtontas.
Max:
Ah, gie ... e tgei, sch’igl ei lubiu da dumandar.
Tina:
Lubiu sei schon, aber ir tier va quei a ti in cuex ... ah, tgei
(conspirativ). Il dr. Knoll ei staus a Dubai ed ei para turnaus
cun novas ideas, aber quei stat denter nus…
Max:
Gie, clar, bein, bein.
Tina:
(fa suenter) Gie, clar, bein, bein... Fai adatg, ti has insumma
en empau fetg tiu nas dapertut. Surtut dapi che ti eis anavos
da tiu viadi entuorn il mund.
Max:
Gliez leu constat lu insumma buca.
Tina:
(ironic) Aha, buca? (stregn, serius) E daco ei igl inspectur
dalla segirada „paghei-premias-emblidei-prestaziuns“
selamentaus tier mei che ti criticheschies sia segirada? Ed
exact quei mument ch’el veva quasi vendiu ina segirada al
Placi Segascarpas?
Max:
Sa daco ch’il Placi duess segirar sias combas per milliuns
sco il Christiano Ronaldo?
La Tina mira stregn sin el. Il Max aulza ils mauns sco gèst da paisch.
Max:
Tut bien … Hai capiu, scheffa. Fetsch mai pli!
Tina:
(vietia, mira sill’ura) Ussa mira ina gada ... ussa vein nus
schon puspei hectica e stress.
Max:
Giee.
Tina:
Meisa 5, ina cozza, treis pusadas. Aua e migeuls da vin
tgietschen aber DG.
Max:
DG?
Tina:
DAI GAS!
Max:
Mhm, ... mhm ...
Tina:
(semeina) E daco ei quei buca pusseivel dall’entschatta
enneu?
Sia luna semida immediat ed ella para tut cuntenta. Ella va en cuschina cantond ina
canzun populara. Il Max muossa al Ludwig ch’el sappi vegnir neuadora da siu zup. Il
Max lai pigliar la comba dil Ludwig cura che lez vegn davos la teca ora.
Ludwig:
Ah!
Max:
(simulau/giugau)  Au, auau, oh co quei fa mal!
La Tina mira ord cuschina.
Tina:
(tun da camond!) Metta naven immediat quei pier!
Max:
Gie, clar bein, bein ... mhm ... mhm!
La Tina svanescha puspei en cuschina. Il Ludwig pren siu migiel da pier. Il Max
tauscha el ord l’ustria.
Plaz avon l’ustria: Il Ludwig ed il Max vegnan ord l’ustria.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
9/78
Ludwig:
Uiuiu. Jeu hai schon daditg buca pli viu ch’ella veva schi
buna luna ... Zatgei ei propi ell’aria!
Max:
Ah, gie … buna luna dias ti a quei? Tgigiau ensemen ha ella
mei sco mintga di!
Ludwig:
(tut incantaus) Schon, aber lu ha ella grad puspei cantau ina
canzun ... Sas tgei, sche ti emprovas tiu cletg tier l’Alina lu
sefetg jeu vid la Tina.
Max:
Emblida. Grad tiu sefar vida mintga schuba ha fatg che ti has
scamond da casa el Postigliun. E mo per dir – dils umens vul
ella aschia ni aschia saver nuot pli.
Ludwig:
Oh numdadiu – zacu sto ella era emblidar che siu vegl ei
svanius sur cuolms e vals ... Oh Segner co quei era bi, cura
che la Tina saltava aunc sin meisa ... Ella vul mo vegnir
conquistada sco mintga dunna!
Max:
Hoppala – quei cheu fa endamen a mi l’uiara dalla
Tgalaveina!
Ludwig:
Nuot Tgalaveina – uiara perpetna denter las schlatteinas …
haha ... Lein metter pag che nus survegnin quella gada
quellas madamas!
Tina:
(egl off) Max!
Max:
Gie.
Il Ludwig dat il migiel da pier al Max e sezuppa davos la fontauna.
Tina:
(egl off) Nua eis?
Max:
Jeu sun o cheu.
Il Max ponderescha desperadamein tgei far cul migiel da pier e lai lu dar el ella
fontauna. El seposiziunescha aschia che la Tina vesa ni il migiel da pier ni il Ludwig.
La Tina vegn ord l’ustria. Ella ha ussa si in scussal.
Tina:
E tgei fa il signur o cheu?
Max:
Jeu ... jeu level mo mirar, sch’ei savess aunc dar neiv oz.
La Tina mira irritada viers il tschiel blau. Il Max ri da schenau tup.
Tina:
Da mesa stad? Con pier has propi buiu? … Va en iert per
peterschin!
Max:
(Semetta en posiziun da militar e salida) Ina purziun
peterschin, giebein, bugen, mon immediat.
Tina:
Il curtin ei leu...
Max:
Gie jeu sai!
Il Max va. La Tina vul era ir en l’ustria, vesa denton il migiel da pier ella fontauna. Ella
pren siado quel tut irritada!
Tina:
Oh na, tgi vegn era sin da quellas ideas stuornas? Caussas
datti, quellas gnanc datti buca!
La Tina va ell’ustria. Suenter semuossa il Ludwig davos la fontauna e cuora naven.

I / 3. Scena
Ustria – Alina Poltera. Tina Poltera. Max Casanova

L’Alina Poltera vegn ord „PRIVAT“ ell’ustria. Ella ha en in vestgiu ed ha ina biala
rassa sur il bratsch. La Tina entra dil plaz avon l’ustria, metta il migiel da pier silla
teca e schigenta ils mauns.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
10/78
Alina:
Mumma, gida mei! Jeu sai buca tgei ch’jeu duess trer en!
Tina:
Tila en la rassa biala – quella va il meglier a prau  culla
situaziun.
Alina:
Propi? Aber quell’ei vegnida empau stretga.
Tina:
Aha? (pren la rassa biala e mira sill’Alina) Daco vul buca
schar en quei che ti has en?
Alina:
Quei? Ah, jeu sai insumma nuot pli ... (surdumandada) Ussa
hai jeu lu gleiti da seser davos meisa cul schef dallas
pendicularas – cun quel ch’ha la pli gronda buorsa dall’entira
Surselva. Ed jeu hai buca schnall per tgei ch’ei va insumma
e tgei ch’el vul da mei.
Tina:
Alina – ti has fatg il meglier examen da tut las hotelieras dalla
Surselva – jeu temel nuota per tei – quei fas ti tiptop ed jeu
sun era aunc cheu.
Alina:
Gie clar, en cuschina eis ti!
Denton entra il Max cul peterschin, metta quel silla teca e sefatschenta culla glasa
per la meisa 5. El teidla tgei che l’Alina e la Tina discuoran.
Tina:
Il Richard vegn gie era. E ti has detg tezza ch’ei seigi stau
legher cun el avon duas jamnas silla fiasta d’uaul.
Alina:
Clar s‘ei stau legher ... aber lu eran mias amitgas e ses
collegas era dalla partida. Ed insumma, sche quel ei niehters
e fa trasora la schuenta cun sias teorias da cefras abstrusas
... lu sun jeu lu buca segira ch‘igl ei veramein schi legher!
Il Max metta la glasa sin meisa e teidla attentamein.
Tina:
Gie, Alina, aber il dr. Knoll ha fatg talmein da misterius ch’ei
sto esser zatgei pli grond. E zatgei pli grond (fa il segn da
raps culla detta) savein nus duvrar malamein. Ti sas gie che
nus stuein renovar il Postigliun. E ti sas era cons raps che la
separaziun da tiu bab ha custau!
Alina:
(schema) Gie, ... Sch’jeu mo savess tgei ch’jeu duess
tschintschar cun quels!
Tina:
Lai toh tschintschar els – pli pauc che ti dias e pli bugen
ch’els han – els audan gie aschia ni aschia il pli bugen
l’atgna vusch! Ti has mo dad esser ina buna hospitonta – e
gliez eis ti gie. Ni forsa buca?
Il Max va puspei davos la teca.
Alina:
(tarlischa) Gie.
Tina:
Sche lu?
L’Alina pren puspei la rassa biala orda maun dalla Tina.
Alina:
Bien pia – lu tilel jeu en la rassa biala!
Tina:
(cun plascher) Exact, fai ti gliez!
La Tina va sper la teca vi en direcziun dalla cuschina.
Tina:
(siper il Max) Nua ei...
Max:
(muossa sil peterschin) Vualà!
Tina:
Ah!
La Tina pren il peterschin e va en cuschina.

I / 4. Scena
Ustria - Max Casanova. Alina Poltera.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
11/78

L’Alina mira sceptica silla rassa biala, lu vul ella puspei turnar en „PRIVAT“, il Max
tegn anavos ella.
Max:
(siper l’Alina) Alina, vas aunc en sortida questa sera?
Alina:
(curteseivlamein) Na... daco manegias?
Max:
(riend/carin) Oh, ti vesas ora smaledet bein oz!
Alina surri siper el.
Max:
Ti, jeu hai novitads. Igl aug Ludwig lubescha a mi da baghiar
ina casa da lenn sin siu sulom. El gida mei cun sia lennaria e
ses amitgs ein era dalla partida.
Alina:
(desinteressada) Aha … tuna romantic!
Max:
Ella Tailanda hai jeu era habitau en ina casa tradiziunala –
ina casa da lenn ei semplamein bellezia.
Alina:
Super idea – ina casa tailandesa amiez la pampa sursilvana
... quei vegn segir legher.
Max:
Na, segir buca ... quei dat schon ina casa scosauda – ina
dallas alps halt.
Alina:
Aha (ri da malizius) Aber sch’in sco ti ch’ei staus dapertut pil
mund entuorn baghegia ina casa ... lu marscha zatgei!
Max:
Ah, oh ... buca schi direct. Aber forsa gleiti.
Alina:
(ri) Lesses maridar e ver famiglia?
Max:
Fuss buca il davos!
Alina:
(plein marveglias) Aha... ei tgi ei la fortunada?
Il Max ri da quei inamurau siper l’Alina.
Alina:
Ti eis gie inamuraus tochen sur las ureglias.
Max:
Ves’ins quei?
Alina:
Gie, mintga tschiec ... aber di, co ha ella num?
Max:
Sas ... co duei dir ... also ...
Max sestorscha e sevolva. L’Alina vesa la meisa culla pusada ed interrumpa il
discuors.
Alina:
Jesses, ils Knolls … Max, hagies buca nuidis, ti sas schon
aunc presentar a mi quella che fa che ti tarlischas sc’in bau
cazzola. Ussa hai jeu aber prescha – jeu stoi ir – tschüss.
L’Alina va en “PRIVAT”. Il Max mira suenter.
Max:
Tschüss.

I / 5. Scena
Plaz avon l’ustria – Pieder Horn. Marlies, Brigitta, Imelda.

Las giuvnas Marlies, Brigitta ed Imelda vegnan sil plaz avon l’ustria. Ellas smaccan
entuorn sin lur telefonins che pipegian cun da tuts tuns.
Imelda:
La Petra maunca aunc!
Marlies:
Lu spitgein nus halt!
La Brigitta pren in fazalet da pupi duvrau ord sia tastga e spida siu slogn en quel. Ella
vul metter anavos il fazalet ella tastga. Quel dat denton giun plaun senza ch’ella vess
viu. Il musicist Pieder Horn palandra sper las treis giuvnas ora en direcziun dil
Postigliun.
Horn:
Hallo, las giuvnas!

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
12/78
Giuvnas:
Mhm...
Il Horn sevilenta pervia dil salid munglus dallas giuvnas.
Horn:
Enorm tschintschusas essas buca grad!
L’Imelda, Brigitta e la Marlies aulzan ils tgaus e miran desinteressadas sil Horn.
Giuvnas:
Tgei?
Horn:
Vus fagesses bia pli perdert d’emprender in instrument sche
vus saveis buca tgei tschintschar – ed jeu vess era aunc in
scolast per vus ... MEI!
Mädels:
(desinteressadas) Coolira!
Il Horn vesa ch’ei fa buca senn, muossa quei demonstrativamein – e va lu ell’ustria.

I / 6. Scena
Ustria – Pieder Horn. Max Casanova. Marlies. Brigitta. Imelda.

Il Max ei vid preparar la meisa 5 ferton che Pieder Horn vegn cun prescha ell’ustria.
Horn:
Max, Max, (en panica) spert, tila en il resti da pumpiers.
Max:
(schoccaus) Daco...? Tgei s‘ei...? Hai buca udiu la sirena!
Horn:
(en panica) Ei brischa.
Max:
(en panica) Nua?
Horn:
(en panica) Mia beglia brischa...
Max:
(surlevgiaus) Camel! ... legher, legher, haha!
Horn:
(ri) Hehe... jeu drovel in sitg per stizzar...
Il Max fa segns che la Tina seigi en cuschina. Suenter pren el ina cuppa da glas cun
en massa cedels da cassa e mischeida quels culs mauns.
Max:
Jeu crei buca ch’jeu astgi dar a ti in soli sulet daguot …
Tenor la Tina savess ins tapezar picobello tut las preits dil
Postigliun cun tes cedels da cassa buca pagai.
Horn:
Ah, tgei ... jeu paghel gie schon.
Max:
Jeu sai, jeu sai – mattei da sogn Martin ... aber da tgei onn?
Horn:
Fai ussa buca aschia, ti sas toh buca schar mia beglia el fiug
perpeten.
Max:
(schema) Sche bien pia, aber lai vegnir ora sez tiu pier!
Horn:
Giebein, cumandant (stat en posiziun militara cul maun alla
tempra) ... pumpier Horn surpren la spina da pier.
Il Horn va davos la teca e lai vegnir ora pier. Denton vegnan la Marlies, Brigitta e
l’Imelda en l’ustria seconcentrond sils displays da lur telefonins. Ellas van
directamein vid ina meisa senza serrar igl esch dall’ustria.
Max:
Halli hallo las giuvnas.
Marlies, Brigitta, Imelda: (senza mirar si da lur telefonins) Hallo, hallo, hallo.
Horn:
Veis si sacs a casa?
Max:
Treis sirups?
Marlies:
(ha la tgagia) Matei schon ... pier stgein nus gie aunc buca
beiber.
Las giuvnas sesan giu. Il Max siara gl’esch e va lu davos la teca per derscher sirup
en treis migeuls.
Imelda:
(siper sias amitgas) La Petra ei ussa online, nus savein nus
dar stoff.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
13/78
Naven dad ussa seconcentrescha mintgina diltuttafatg sin siu telefonin. Quels tgulan
adina puspei. Ferton ch’il Max prepara ils sirups ha era il Horn finiu da schar vegnir
ora siu pier e sedrezza siper il Max.
Horn:
He Max, apropos baghiar casa! Pertgei fas ti insumma in tal
stress? Ti has gnanc in’amitga, planiseschas aber duas
combras da pops!
Max:
Gie, da quei less jeu aunc nuota tschintschar.
Horn:
(ri malizius) Lai valer, ti has empriu d’enconuscher ina
Brasiliana (emprova da saltar Samba) ... mo ora cul
marmugn ... schiglioc sas emblidar ch’jeu gidi da baghiar!
Max:
Segir buca – ella Brasilia sun jeu gnanc staus buca!
Horn:
Oh, Brasilianas datti lu nuota mo en Brasilia!
Max:
Filosof da pier che ti eis in.
Horn:
Cun gliez sai jeu viver - aber, ussa ora cul marmugn.
Max:
Va bein, aber quei stat lu denter nus! (conspirativ) Jeu less
empruar ina gada tier ella (muossa cul det sin „PRIVAT“).
Horn:
Tiella Tina?
Max:
Depp, has era aunc unfriu tia davosa cella dil tschurvi al
pier?
Horn:
Hallo, jeu beibel nuota mo pier! ... (surstaus e dad ault) Ah,
ussa – ti vul setschentar tier l’Alina?
Max:
Pscht!
Las giuvnas vegnan attentas ed emprovan da tedlar.
Horn:
Buca mal per in giuven sc’in pal.
Il Horn ri da cor e sesa alla meisa-canorta, beiba da siu pier e schema dil plascher. Il
Max survescha il sirup allas giuvnas.
Horn:
Ti, ei il president communal schon staus cheu? Nus vessen
giu termin avon ina mesura.

I / 7. Scena
Ustria / plaz avon l’ustria – Paul Camastral. Anja Marveglia. Pieder
Horn. Max Casanova. Marlies. Brigitta. Imelda. Tina Poltera.

Il president communal Paul Camastral vegn ensemen culla reportra Anja Marveglia
en l’ustria. L‘Anja ha in hazer apparat da fotografar ed in laptop cun ella.
Camastral:
Bunasera ensemen.
Anja:
Sera.
Max:
Hallo.
Horn:
(da reproscha) Ah, ei la signaria era finalmein cheu – Jeu
spetgel schon ina mesura sin vus.
L’Anja ed il Camastral seplaccan alla meisa-canorta sper il Horn.
Camastral:
Ti praula-giaccamaula!! Nus vein schon viu che ti eis
seschluitaus grad avon ell’ustria! L’Anja ed jeu eran cheu ad
uras exact - cul retard che ti has adina! (siper l’Anja) Tgei
manegias … „Nies timing“ sco quei ch’ils managers
schessen - vegn megliers e megliers.
L’Anja stenda il maun dretg, fa pugn ed il Camastral dat cun siu pugn encunter quel.
Anja:
Check!
Camastral:
Check!

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
14/78
L’Anja metta il bloc da notizias e rispials sin meisa e drezza ora tut exact. Lu pren
ella siu laptop sin meisa, arva si e tschenta en el.
Max:
(siper il Camastral) In radler?
Camastral:
Ha ha, sch’ins ha buca peda dad ir cun velo, lu silmeins in el
migiel. (negin che capescha - tuts miran irritai) Oh, capis
buca? radler, velo, sport, pier…..
Tuts rian da quei sfurzau.
Max:
(siper l’Anja) In suc da farbuns cun 30 pertschien aua
filtrada?
Anja:
35 pertschien. Senza glatsch, senza bullas!
Max:
Capiu, suc da farbuns, 35 pertschien!
Il Max va davos la teca per preparar las bubrondas.
Horn:
(da quei absent) Veis schon udiu – il Max vess mustgas
dall’Alina.
Il Horn tegn il maun avon la bucca. El leva propi buca dir – el ei aber ina scafferliera!
Il Max vegn da vilau alla meisa-canorta.
Max:
Fuss uras da midar tia capetscha – quella cheu smacca para
ensemen il rest da tiu tschurvi!
Camastral:
(ri da buna luna) Il Max e l’Alina ... mira mira.
Max:
(siper il Camastral e l’Anja) Vus dus veis udiu insumma nuot,
capiu!
Anja:
(metta ils mauns sillas ureglias, lu sils egls, lu silla bucca)
Udiu nuot, viu nuot, detg nuot ...
L’Anja entscheiva a tippar sin siu computer.
Anja:
Aber nudau quella sensaziun per la gasetta ... Na aunc bia
meglier ... mess immediat online sin www.striauna[punct]ch.
Tgei maneges dil tetel „Camerier dil Postigliun tschocs – el
ha fiers ses egls silla feglia dalla casa.“
Il Camastral e l’Anja dattan ina risada maliziusa.
Camastral:
(cloma da cuschina en) Tina!
Tina mira ord cuschina.
Tina:
Tgei datti, president?
Anja:
(cloma da buna luna) Novitads – News!
Tina:
Tgei novitads?
Anja:
Tratsch e klatsch – per mintga buatsch!
Tina:
Jeu vegnel!
Max:
Fagei buca gl’asen – quella fa star mei!
La Tina vegn ord cuschina.
Tina:
(ri interessada)  Hallo, tuts ensemen.
Camastral:
(cuntents da sesez) Sche lu pia … (mira provocativ sil Max)
En quei cass vegnessen nus tiellas fatschentas tenor gliesta
da tractandas.
Al Max dat in crap giu dil cor.
Camastral:
(siper la Tina) Fai schi bien e pren plaz.
La Tina pren plaz sper il Horn alla meisa-canorta.
Camastral:
(fetg formal) Jeu, vies president communal da Merûndica
arvel la perdanonza ... äh, radunonza cun la suletta
tractanda – il portavelos pil plaz avon casa communala –
nies cusseglier da vischnaunca Pieder trumbetta ha fatg
quella proposta – Ils cuosts muntan a 3'000 francs – cuort e
bien – nus vein buca raps.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
15/78
Horn:
Quei ei aber impurtont, fetg impurtont – quei vul la glieud.
Quei puf da velos avon casa communala cu’l cussegl da
vischnaunca ha seduta – quel sains propi buca ver.
Anja:
(siper il Camastral) Ah, na, quei project astgein nus buca
schar murir! Quei dat in’entira seria d’artechels. Gl’emprem
fuss „Il cussegl da vischnaunca survegn finalmein in parcadi
per ses velos“, lu vegness „Il president communal surdat
puspei ina lavur all’atgna fatschenta da baghiar“ e lu la finala
„Il niev portavelos da Merûndica satisfa buca alla lescha da
baghiar“.
Camastral:
Fai buca la schuenta cun tes clischés da schurnalists – stos
stuppar la ruosna da stad?
L’Anja fa ina risada
Camastral:
(siper la Tina, superhofli) Tina, ussa ei naturalmein tiu
scharm dumandaus ...
Tina:
Scharm ei bien, haha ... Max, mia buorsa!
Il Max porta la buorsa – ella pren ina da tschien ord quella – il Camastral fa egls
gross.
Camastral:
Hoppala, quei cheu ei buca nuot – Tina – per ina da tschien
datti ina plachetta cun tiu num vid il portavelos.
Quei mument pren la Tina ina da diesch ord la buorsa, metta ella silla meisa-canorta
e caveglia puspei la bancnota da tschien ella buorsa.
Tina:
Vualà ... prendei en paisch e miu num vegn si negliu!
Camastral:
Oha, per ina da diesch ei gliez era buca previu!
Horn:
Da mei datti era ina da diesch.
Tina:
(muossa sin si’atgna buorsa) Bi da tei ... aber gl’emprem a
mi, capito!
Il Horn fa spergaments, per mussar tgei ch’el tratga da quei (commentescha culla
mimica).
Max:
Ah tgei, jeu paghel grad era aunc per tei.
Il Max metta duas da diesch sin meisa. Il Camastral e l’Anja mettan medemamein
mintgin ina da diesch sin meisa.
Camastral:
(siper las giuvnas) E tgei s‘ei cun las misterlessas?
Brigitta:
Per tgei vai insumma!
Horn:
Gie, hei nomol, durmis ... pil portavelos naturalmein.
Imelda:
Ok, sche nus stuein buca pagar il sirup, savein nus era
sponsurar quei portavelos.
Tina:
(dultsch) Oh, naturalmein ... (tussegau) Schi lunsch vegni
aunc! Fuss quei lu tut? Jeu hai aunc auter da far.
Il Camastral dat il tgau. La Tina va puspei en cuschina.

I / 8. Scena
Ustria – Marlies. Brigitta. Imelda. Paul Camastral. Anja Marveglia.
Pieder Horn. Max Casanova.

Ferton ch’il Max porta las bubrondas vegn l’Anja attenta ed entscheiva a s’incantar.
Anja:
Geilira! Quei ei l’idea dil tschentaner. Jeu scrivel in clom per
donaziuns e mettel quel online sin www.striauna[punct]ch.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
16/78
Vus veseis lu – quei carmala raps per silmeins dus
portavelos.
L’Anja scriva en in tempo narr sin siu computer. Il Camastral metta ils daners en salv.
Camastral:
Oschalu, il cement pil fundament fuss pagaus ... naturalmein
mo sche mia firma survegn la lavur.
Anja:
Tgi duess schiglioc survegnir quella?
Camastral:
Jeu damondel en mintga cass aunc nies signur possessur
dalla pendiculara - il Knoll, quei rempli, racher, ranver ch’el ei
in. Aber era dad el datti raps – mo spitgei!
Horn:
(ironic siper il Camastral) Claro, ti sco retg dils
scumbegliaplaids vegnas gie da perschuader la crappa,
buca!?
Anja:
(era ironic) Check! (Il Horn e l’Anja „petgan“ il maun serrau in
encunter l’auter).
L’Anja scriva sin siu laptop. Il Horn pren ina presa tubac. Las giuvnas ein aunc adina
occupadas cun lur telefonins.

I / 9. Scena
Plaz avon l’ustria – dr. Erwin Knoll. Richard Knoll.

Il dr. Erwin Knoll e siu fegl Richard vegnan beinvestgi sil plaz avon l’ustria e van en
direcziun dil Postigliun. Els han ina cumparsa da signurs.
Richard:
Speronza vegni buca memia penibel ussa. Jeu sai
numnadamein insumma buca pli tgei ch’jeu hai detg all’Alina
alla fiasta d’uaul.
Il dr. Knoll retegn e mira entuorn sil plaz avon l’ustria.
Dr. Knoll:
(ei buca culs patratgs tier la caussa) Cura che ti eis vegnius
a casa, has ti buca saviu calar da tschintschar dad ella ... E
quella dumengia leu has ti era buca fatg la schuenta cun tia
matematica.
Richard:
(indignaus) Oh, baab!
Dr. Knoll:
(cun tschaghignar sil Postigliun) Mo, ina renovaziun ni l’autra
fagess ner da basegns … surtut pil Postigliun. Jeu sperel mo
che tut ils Merûndicanes tilien per la medema suga.
Richard:
(ironic) Gliez fani gie adina, mo mintgin en in’autra direcziun.
Haha.
Il dr Knoll ha udiu nuot ... il Richard strai da nervus vid il culier da sia camischa.
Richard:
Co ves jeu ora?
Il dr. Knoll gnanc fa stem ed el vesa il fazalet da pupi che la Brigitta veva schau dar
giun plaun. El pren si el mo cun dus dets dil maun seniester.
Dr. Knoll:
(vilaus) Tgei coga purtgaria. Quei cheu va naturalmein buca.
In slogn hai era aunc vidlunder!
Il dr. Knoll fa persenn ch’il fazalet tacca vid sia detta pervia dil slogn ed emprova da
far naven el.

I / 10. Scena
Ustria – dr. Erwin Knoll. Richard Knoll. Marlies. Brigitta. Imelda.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
17/78
Tina Poltera. Paul Camastral. Anja Marveglia. Pieder Horn. Max
Casanova.

Il dr. Erwin Knoll ed il Richard vegnan ell’ustria. Plein spréz emprova il dr. Knoll da
dumignar giud la detta il fazalet che resta taccaus cul slogn. Sco ch’ils presents fan
persenn ch’ils dus Knolls ein entrai, eisi finiu cull’atmosfera lucca. Per il beinvegni
zuppa il dr. Knoll il maun seniester cul fazalet davos il dies.
Dr. Knoll:
(plitost aisch) Bunasera ensemen!
Richard:
Seigies salidai!
Murmignem general da beinvegni. Paul Camastral seglia en pei e salida il dr. Knoll
cun scurlar ditg e bein il maun – quei che displai al dr. Knoll. Il Richard spetga sper
siu bab.
Camastral:
(da leischen) Signur dr. Knoll ... co duei dir quei ... igl ei
veramein ina gronda zanur ... äh, honur d’astgar beneventar
vus e vies fegl cheu en nies miez – quei secapescha per
propi buca da sesez – ton pli che tuts san con nervus … äh,
generus che vus essas adina. En quei cametg ... äh, connex
vessen jeu ed il cusseglier da vischnaunca Pieder trumbetta
äh, Horn grad da presentar ina gronda innovaziun per ...
Dr. Knoll:
(interrumpa) Signur president ...
Il dr. Knoll tegn vi ad el il maun seniester cul fazalet.
Dr. Knoll:
Mirei ina gada tgei ch’jeu hai anflau sil plaz avon l’ustria. Jeu
savess bien grau sche la dismessa da rumien funcziunass
finalmein.
Camastral:
Quella funcziuna schon – nus vein dus canasters da pupi
publics a Merûndica.
Dr. Knoll:
Lu stueis halt far aunc ina campagna per che quels vegnien
era duvrai - forsa cul motto „El canaster cul rumien – spargna
gretta e tuffien“ – Quei vegn bein buca ad esser schi grev!
Camastral:
Ina fetg buna idea, fageinsa, immediat preziau signur dr.
Knoll.
Dr. Knoll:
Ei la dunna Poltera cheu?
Il dr. Knoll pren precautamein siu maun orda quel dil Camastral.
Camastral:
La dunna Poltera, bein, forsa, crei schon... (tun da camond)
Max …
Max:
(cloma da cuschina en) Tina – il dr. Knoll drova tei!
Tina:
(cantond, dad ault) Jeu vegnel!
Anja:
(siper il Richard) Hallo Richard, schon finiu ils studis?
Dr. Knoll:
Damonda fallida!
Richard:
Daco interessescha quei ils mieds da massa?
Anja:
Oh sas, sche ti vesses finiu tes studis suenter tons onns … e
sche ti fusses lu aunc il meglier da tia annada – gie quei
dess in dètg artechel per mia gasetta e per la pagina www.
striauna[punct]ch.
Richard:
Gliez sas ti lu schon far cura ch’igl ei schi lunsch. Jeu vess
aber bia pli grond tschaffen sche ti scrivesses in artechel pli
grond sch’jeu hai mussau si che la supposiziun da Goldbach
constat.
Il Max revolva ils egls
Horn:
Tgei supposiziun ha il Goldmann?

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
18/78
Richard:
Buca Goldmann, Goldbach, ti banausa – El suppona che
mintga diember pèr ch’ei pli gronds che dus...
Il dr. Knoll revolva ils egls e recitescha ensemen cul Richard
Richard/dr. Knoll:
ei la summa da dus diembers primars!
Horn:
(capescha nuot) Clar, logic!
Il Richard ri da surengiu siper il Horn. La Tina vegn cun slontsch ord cuschina ed
encunter als Knolls che spetgan hofliamein alla teca.
Tina:
Cumpliment – silla minuta - sco la Retica. Signur dr. Knoll ...
Dr. Knoll:
Dunna Poltera ...
Tina:
Richard …
Richard:
Bunasera!
Els dattan il maun in a l’auter.
Tina:
Fagei schi bien e prendei plaz.
Dr. Knoll:
Gie, bugen, jeu stuess denton ver gl’emprem in canaster da
pupi.
El dat tutta breigia da „sgarar“ slogn e fazalet ord siu maun seniester.
Tina:
Quei saveis dar a mi.
Dr. Knoll:
Attenziun, quei tacca ti mordio!
La Tina pren il fazalet e fiera quel el canaster da pupi. Il dr. Knoll ed il Richard
prendan plaz alla meisa 5 ch’ha si cozza e pusada. Il Camastral pren puspei plaz alla
meisa-canorta. Il Richard pren il migiel da vin e mira sch’el seigi schubers. Il dr. Knoll
dat in’egliada critica silla cozza da meisa. Il Max vegn alla meisa e pren en ina posa
da respect, tut auter ch’avon alla meisa-canorta.
Max:
Constat zatgei buca?
Richard:
Naaaa, naaaa
Dr. Knoll:
Tut en uorden, engraziel.
Max:
E la Frau dr., ha ella buca astgau vegnir?
Dr. Knoll:
(nunconcentrau) Ella va buca bugen en sortida.
Max:
Lu bien pia - en quei cass pren jeu naven la tiarza pusada!
Tina:
Nuot, nuot, lai ti mo star – Fuss bia pli perdert sche ti
offeresses in aperitiv als signurs.
Max:
In aperitiv – naturalmein (sedrezza als Knolls) Fuss in Aperol
en vies senn?
Dr. Knoll:
(siper la Tina) Zatgei pli interessant veis buca?
Tina:
Oh, saveis – el Postigliun datti buca schi bia caschun dad
organisar aperitivs.
Richard:
(cool) Jeu vess bugen in te da glienda cun sirup da datlas
per far pli dultsch!
Dr. Knoll:
(admonend) Richard ...!
Max:
(ironic) Hoppala, las datlas che nus vein raccoltau ier on iert
vein nus duvrau pil birchermüesli.
Dr. Knoll:
Na, na – In Aperol ei schon en uorden – Nus vessen bugen
treis migeuls.
Max:
(fa ina reverenza) Gie bugen, immediat.
Il Max va alla teca e derscha en treis Aperols.
Tina:
Jeu stuess puspei ir en cuschina pervia dalla suppa. Neve!
Dr. Knoll:
Gie, naturalmein.
Tina:
Tochen gleiti.
La Tina va puspei en cuschina. Il dr. Knoll examinescha l’ustria e fa puspei notizias. Il
Camastral ed il Horn levan en pei e vegnan vi alla meisa dils Knolls.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
19/78
Camastral:
Äh, hm ... signur dr. Knoll, sch’jeu astgass aunc disturbar vus
mo uorset … äh, cuortet. Ei va perquei che nus stuessen ver
in portaseins, äh, na in portavelos e quei urgentamein.
Horn:
Cheu avon la casa communala.
Camastral:
Giebein!
Dr. Knoll:
(curteseivlamein) Oh lu cumprei in!
Horn:
Quei fuss exact l’idea, signur dr. Knoll … Aber vus saveis
che la cassa communala ei schi vita sco miu sac da
caultschas. (volva ora omisdus sacs dallas caultschas)
Dr. Knoll:
Oje ... quei vesa buca o bein, absolutamein buca bein.
Tuts che miran cun tensiun sil dr. Knoll che fa denton sco sch’el capess nuot.
Perquei sesaulza era l’Anja e vegn alla meisa. Ella ri da carin siper il dr. Knoll e
sesprova da far clar ad el ch’ins spetga ina donaziun. La finala capescha il Knoll.
Dr. Knoll:
Aha!
Tuts rian da quei penibel. Il dr.Knoll pren la buorsa ord sac ed enquera en quella.
Denton survescha il Max ils Aperols.
Dr. Knoll:
Sche bien pia ... 5 francs dil Richard e 5 da mei, fa summa
summarum 10 francs da nus per quella investiziun zun
impurtonta.
Il dr. Knoll dat ina bancnota da diesch al Camastral.
Richard:
Sche tut quels da Merûndica fussen era schi generus, lu
dess quei exact 2‘425.25 francs – quei naturalmein senza
quintar dunnas e buobanaglia!.
Camastral:
En num dalla vischnaunca – grond engraziamanet per quella
donaziun zun generusa. Jeu hai adina detg, il dr. Knoll …
Horn:
(ironic) Gie propi, super – Anja, quella generusadad
maisudida vala guess in artechel ella gasetta e sin
www.striauna[punct]ch.
Dr. Knoll:
Fatg bugen, ins gida nua ch’ins sa e po.
Anja:
Gie, exact – aber cugl artechel stoi jeu aunc spitgar.
Dr. Knoll:
En quei senn pia ... in viva sil niev portavelos da Merûndica.
Anja/Camastral/Horn: Gie – viva – sin buna sanadad e buorsas pleinas.
Tuts, cun excepziun dil Max aulzan lur migeuls e fan printgas.

I / 11. Scena
Ustria / recepziun – Alina Poltera. Max Casanova.

Il Max vesa che l’Alina vegn neu da „PRIVAT“ ella recepziun. Ella ha en la rassa
biala nova, ei smincada ed ha ina biala frisura. Il Max va encunter ad ella.
Max:
Alina, spetga dabot – jeu stuess dir zatgei a ti.
Alina:
Ussa hai jeu buca buna peda!
Max:
Quei sto aber esser ussa, avon che ti vas a seser tier quella
signaria blaua.
Alina:
Sche bien pia – aber lu dai gas.
Max:
Igl ei il suandont ... jeu stoi confessar zatgei a ti.
Alina:
Has schau dar in migiel giun plaun?
Max:
Na ... Alina,  jeu ... jeu sun inamuraus.
Alina:
(malpazienta) Gie, gliez sai jeu – has Alzheimer – quei has ti
gie detg anson a mi ... e lu?

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
20/78
Max:
Gie, ah sas ... en tei!
Alina:
(surprida) En mei? Schooon puspei?
Max:
Gie, aber ti eras bein era inamurada en mei ... da gliez
temps, ni forsa buca?
Alina:
Gie, gliez er’jeu ... (ei surdumandada) .. Max ... ussa vai
buca grad.
Ella sto seprender ensemen e va ell’ustria tier tschels. Il Max mira trumpaus suenter
ad ella.

I / 12. Scena
Ustria / recepziun – Alina Poltera. dr. Erwin Knoll, Richard Knoll.
Marlies. Brigitta. Imelda. Tina Poltera. Paul Camastral. Anja
Marveglia. Pieder Horn. Max Casanova.

L’Alina va sper la meisa-canorta vi en direcziun dils Knolls.
Alina:
(siper il Camastral, l’Anja ed il Horn) Seigies salidai vus treis.
Tuts salidan. Il dr. Knoll ed il Richard stattan en pei – ils hosps alla meisa-rodunda
ein tut surstai. Il Max va puspei davos la teca e lava giu migeuls.
Alina:
Signur dr. Knoll.
Dr. Knoll:
Alina.
Alina:
Buna sera
L’Alina sedrezza siper il Richard che spetga schon vess da saver salidar ella.
Richard:
Hallo, Alina.
Alina:
(schenada) Tgau, Richard.
Il Richard dat da quei malgengli il maun all’Alina - lu dat el da quei steri ina buna
dretg e seniester ad ella.
Richard:
Ti vesas aunc ora bia meglier ch’alla fiasta d’uaul.
Alina:
Engraziel.
Dr. Knoll:
Fai schi bien e sesa cheu cun nus!
Alina:
Gie, bugen ... bugen.
L’Alina, il dr. Knoll ed il Richard prendan plaz.
Alina:
Bi che vus essas vegni!
La Tina cloma ord cuschina e metta in tablar cun treis suppas silla teca.
Tina:
(cloma) Las suppas da nozzas ein fatgas!
Il Max pren il tablet e survescha la suppa cun tschera brutta als Knolls ed all’Alina.
Richard:
(siper l’Alina) Has giu bia da far oz?
Alina:
I va aunc... e ti?
Richard:
(da grond) Sas, jeu fetsch grad ina lavur surda la teoria dalla
relativadad dad Albert Einstein.
Horn:
(siper quels alla meisa-canorta) Ed jeu hai tertgau ch’el seigi
vid il Goldmann!
Alina:
Aha ... fetg interessant.
Il Max mira da offendiu sill’Alina. Il Richard fa persenn quei.
Richard:
(siper il Max) Has aunc zatgei?
Max:
Nuot che mass tier al signur fuss-bugen-matematicher.
Richard:
Jeu hai buca schi bugen sche la chelnra disturba la
conversaziun!
Dr. Knoll:
So Richard, seigies in hofli!

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
21/78
Il Richard marmugna da vilau. Il Max va cul tablar davos la teca e lava giu glasa. Il
dr. Knoll lai sgular sia egliada per l’ustria entuorn.
Dr. Knoll:
En quell’ustria essan nus schon daditg buca pli stai –
atgnamein detg donn, ni tgei manegias Richard?
Il Richard mira mo cuort entuorn ell’ustria e lu tut incantaus siper l’Alina.
Richard:
(semiond) Oh, gie, fetg donn – quell’ei schi biala!.
Dr. Knoll:
Oh, forsa empau veglia ed empau isada!
Alina:
Propi bi vegni naturalmein pér cura che nus vein renovau e
modernisau. Gl’emprem datti bogneras per las combras
d’jasters. Jeu hai schon rimnau ina massa jarvas e fegliam
per far bogns da wellness.
Il dr. Knoll fa notizias.
Dr. Knoll:
(satisfatgs) Ah mira tscheu, quei tuna gie dètg stupent ...
Alina:
Gie, sche lu schei gustar.
Dr. Knoll:
Bien appetit ensemen.
Richard:
Bien appetit.
Il dr. Knoll, il Richard e l’Alina entscheivan a magliar. Alla meisa-canorta dat l’Anja
aunc en ils davos plaids da siu artechel en siu computer.
Anja:
(scriva concentradamein) ... ed ussa aunc ... preziadas
lecturas e lecturs ... Merûndica drova pia vies sustegn ...
segn d’exclamaziun e FINITO! (ella smacca
demonstrativamein silla tastatura)
Anja:
So, quei superartechel sin www.striauna[punct]ch fa segir
ch’ils daners pil portavelos mo sballunan ella cassa
communala.
Ils telefonins dallas giuvnas pipegian tuts il medem mument. Mintgin ha in auter tun.
Anja:
(siper las giuvnas) Essas online sin la striauna? Era quei miu
artechel ch’ha pipergnau?
Imelda:
Gie, super, voll vegniu – aber schon empau liung e senza in
soli sulet video!
Anja:
Gliez vegn schon aunc – jeu sun schon cuntenza ch’ei ha
insumma funcziunau – schi bien!
La Tina vegn ord cuschina.
Tina:
Bien appetit.
Dr. Knoll:
Dunna Poltera, jeu sai che vus veis da far il tgil plein on
cuschina – tuttina, vesses buca peda da seser cuort tier nus?
Il dr. Knoll stat en pei ed offerescha alla Tina il plaz sper el. La Tina sesa, lu sesa era
il dr. Knoll puspei giu.
Dr. Knoll:
Jeu hai gie schon annunziau a vus ch’jeu hagi ina proposta
fenomenala.
Tina:
(plein marveglias) Gie, jeu sun schon dapi dis sco sin spinas,
tgei idea ei quei?
Alla meisa-canorta gezzan il Camastral, l’Anja ed il Horn las ureglias.
Dr. Knoll:
Nus essan stai da cuort a Dubai. E nus vein constatau ch’igl
interess dallas famiglias dils scheics rehs crescha ad in
crescher per far vacanzas els cuolms. Ed ussa lessen nus
mirar da carmalar da quels scheics sin nossa pendiculara e
naturalmein insumma a Merûndica. E tgisà forsa ch’els
cumpran lu era ina pendiculara ni l’autra – in hotel ni schizun
in center da sport e cultura.
Tina:
(pli e pli interessada) Aha.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
22/78
Richard:
Il turist arab consumescha per intragliauter 1'000 francs a di.
Tina:
Buca ver!
Dr. Knoll:
Gie e quei ei lu senza abonnaments dallas pendicularas!
Richard:
Certins dattan ora tochen 10'000 francs e dapli.
Anja:
(surstada) 10 melli e dapliiiii?
Horn:
Quei fuss gie ... (quenta) ... varga treis portavelos!
Camastral:
Dus ... sche mia firma astga baghiar el!
Max:
(ironic) Gie, exact e per 10 melli francs fagein nus il camel
pils scheics ed essan ils tschollis dalla regiun! Leis vegnir
ella Sibla? (ni in’autra gasetta da tscheiver)
Il Richard mira mitgiert sin el.
Tina:
(siper il Max) Tgei has ti puspei da semischedar en! (fetg
stregn) Jeu hai tertgau che quei seigi sclariu denter nus!
Max aulza la bratscha per signalisar ch’el stetti mal.
Dr. Knoll:
Nus fagein insumma buca ils camels pils scheics – nus
stuein mo investar taffer ell’infrastructura da Merûndica! ...
Ed en quei grau ha miu fegl Richard sviluppau ina idea
absolutamein geniala per ch’ils scheics stoppien buca ir a pei
ils treis kilometers da Merûndica allas pendicularas. Richard,
tia tribuna!
Richard:
Jeu proponel in sistem da shuttle cun limusinas liungas.
Quellas stretchlimos stattan lu a disposiziun da di e da notg -
naturalmein cun schofförs.
Alina:
Tuna super.
Richard:
(loschs) E sul computer ella stretchlimo san ils scheics
cumprar la carta dil di dallas pendicularas. Leu san els lu era
mirar la carta da menus e grad empustar la tscheina el
Postigliun.
Max:
(critics) Ch’ha lu schon dad esser sin meisa cura che quels
seichs (di sapientivamein SEICH) vegnan dad esch en.
Tina:
(siper il Max, stregn) Ti pren semplamein giud meisa ... e lu
porta il barsau. Tut ei semtgau silla platta!
Il Max pren la rauba giud meisa cun schliata luna. Il Richard tschancuna buca egl
dad el.
Dr. Knoll:
Gie, aber per che quei funcziuni stuess il Postigliun vegnir
renovaus da camifo!
Tina:
Oh, nus vein schon daditg previu da renovar.
Max
(ironic/mo pils aspectaturs) Ha - il hotel dils Belges a Mustér
vulani èr schon renovar dapi quasi 30 onns!
Dr. Knoll:
Naturalmein cuosta quei ina massa daners che nus vein
atgnamein buca. Aber jeu emprovel da survegnir investurs dil
Dubai.
Camastral:
(sco en siemi) Dubai, investurs ... oh, quei scaulda il por,
äh... il cor al president communal.
Il Max vegn cul barsau ord cuschina e va alla meisa dils Knolls.
Tina:
Jeu hai era tut battacor ... Pervia da mei savein nus
entscheiver immediat.
Camastral:
Jeu era, (petga cul maun sil cor) Pum pum, pum pum ...
Ussa hai num planisar alla gronda -  Jeu vesel schon ina via
da stizuns giganta dil Postigliun tochen alla baselgia

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
23/78
parochiala. Cun fatschentas renomadas sco, sco ... Gucci,
Armani, Chanel, Rolex ed Aldi ... mo la féffa dalla meffa.
Il Max survescha il barsau, va lu davos la teca e prepara il vin.
Horn:
Aber sper igl Aldi vegn en mintga cass mia scola da musica
... gliez ei bein clar.
Camastral:
Nuot, nuot ... gl’emprem vegn miu stadion da ballapei, da
quel siem’jeu schon trenta onns. Silmeins in sco la Raiffeisen
Arena Crap Gries a Schluein!
Horn:
Ti creias aber è mo ti ch’ils Austriacs vegnien aunc ina gada
a trenar en Surselva suenter il flop da tschella gada!
Anja:
Super – sche nus vein schon concert sin giavisch, lu vi jeu in
agen studio da televisiun sper la casa communala – sper il
center dallas novitads politicas.
Camastral:
Quei ei tut en uorden! ... Aber tgei fageinsa sch’in da quels
keibs ... äh, scheics ei cheu? La fin finala sepiardan el e siu
harem per las gassas da Merûndica entuorn, vesa nuot ed
anfla nuot e sa gnanc dar ora ils raps.
Tina:
Hm, oh ... lu ... duvrein nus halt zatgei sc’in biro da cura e
traffic, also in biro da turissem, ni?
Dr. Knoll:
Ah tgei, gliez ei da quei da pli baul. Jeu hai in’idea bia pli
exclusiva ... aschi da dir Scheic-Like! Nus installein in
incaricau da scheics! Clar ch’ei stuess schon esser zatgi
ch’ei scolaus, ch’ha bunas manieras e che vegn d’ina buna
famiglia. Quel stuess naturalmein era ver temps e peda!
Tuts miran sil Richard. Lez aulza la bratscha.
Richard:
Buca peda ... jeu hai da sefatschentar dil Goldbach e dalla
teoria da relativadad – jeu hai pia relativ pauc temps per
auter!
Dr. Knoll:
Perstgisa, Richard ... aber tia idea cul survetsch da shuttle
era talmein geniala ch’jeu crei che ti sappies far tut ... ti eis la
persuna ideala per far gl’incaricau da scheics.
Il Camastral stat solemnamein en pei.
Camastral:
En quei cass propona il president communal en tutta groma,
äh, fuorma il venerabel Richard Knoll pil post da scheics. Tgi
sa sustener quei?
La Tina, Alina, il dr. Knoll, il Camastral, Horn e l’Anja tegnan si maun. Dil Max e
dallas giuvnas negin che fa stem.
Camastral:
Cunquei eis ti, Scheic Knoll, igl incaricau ufficial pils Richards
... äh, Richard Knoll, igl incaricau pils scheics.
Horn:
Stai lucs. Nus savein tgei che ti manegias.
La Tina, Alina, Anja, il dr. Knoll ed il Camastral applaudeschan. Il Richard leva en pei
e fa ina reverenza.
Dr. Knoll:
Richard, jeu sun loschs sin tei!
Max:
(ironic) Fantastic!
Il Richard ri tut loschs siper l’Alina che ri tut da schenau anavos. Il Richard sesa
puspei giu. Il Max va culla butteglia vin tgietschen alla meisa dils Knolls.
Max:
(professiunal) Tiel barsau recamonda la casa in Merlot dalla
Val Blegn, annada 2015, cun medaglia d’aur.
Dr. Knoll:
Gie, in fetg bien daguot. Quei ei en mintga cass la dretga
direcziun.
Alina:
A mi mo in daguot!

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
24/78
Il Max derscha en gl’emprem all’Alina, lura al Richard.
Dr. Knoll:
A mi astgas schon dar dapli che mo in daguot (ri da cor)
Richard:
Alina, tgei manegias ... vesses gust da vegnir suenter in tec
tier nus?
Quei ch’il Richard di fa ch’il Max vegn attents. El mira pitgiv sill’Alina, derscha aber
en vinavon vin e derscha entuorn il glas da vin culla butteglia. Il Richard leva si da
vilau.
Richard:
Vai aunc, battas atgnamein… ti trampel?
Max:
Oh, quei hai jeu buca vuliu!
La Tina leva si, va per ina lumpa al begl e cuora tiel Richard.
Tina:
(siper il Max) Ussa tonschi aber definitiv!
Richard:
Els emirats arabs tagliass ins giu a ti il maun per quei ... ti, ti
... malgengli, malpratic, malhofli, malscultrau … mal ...
Dr. Knoll:
(interrumpa Richard) SoSo, quei ei gie buca rut ina comba...!
Il Max va siper il Richard e tschappa el pils culiars!
Max:
Tgei sun jeu – tgei has detg? Ti pop bab puppergnau,
maleducau! Student perpeten!

I / 13. Scena
Ustria – Ludwig Casanova. Alina Poltera. dr. Erwin Knoll. Richard
Knoll. Marlies. Brigitta. Imelda. Tina Poltera. Paul Camastral. Anja
Marveglia. Pieder Horn. Max Casanova.

Il Ludwig vegn cun in matg ell’ustria – bein vestgius cun cravatta e gl’entir trara. El ha
fetg buna luna e grondas spetgas.
Ludwig:
Buna sera alla raspada.
Max:
Ludwig?
Ludwig:
Buna sera Tina. Sch’jeu astgass mo entrar cuortet ...
Tina:
(siper il Ludwig, interrumpa el) ...Ti has scamond d’ustria!
(siper il Max) E quel cheu sas ti grad prender cun tei, e tias
fluras era!
Max:
Ha?
Tuts miran surstai silla Tina.
Tina:
(siper il Max) Jeu dun giu la plazza a ti – ti eis relaschaus!
Max:
Pertgei?
Tina:
(siper il Max) Pertgei? Perquei che ... (ei vilada ed enquera
ils plaids) perquei che ti ... pericliteschas da bi da bugen ... il
futur dil Postigliun! ... Pervia da tia tenuta ... an..an... anti-
scheic!
Richard:
Exact – Ti anti-scheic!
Ludwig:
Gie, tgei sei ussa puspei – eis diltut ord la suna?
Alina:
Muuuumma, quei sas  toh buca far!
Max:
Schon bien, schon bien aug, tut en uorden ... neu, nus mein.
Il Max sdrappa il matg flurs ord ils mauns dil Ludwig e dat el cun in rir all’Alina.
Alina:
(surstada/beada) Oh! Engraziel fetg! (siper la Tina) Mumma,
ti sas toh buca dar giu mo grad aschia la plazza al Max!
Ludwig:
(siper la Tina) Anti-scheic ... tgei pulenta raquentas ti
insumma ... Il Max – in anti-scheic? El ch’ei staus pigl entir
mund entuorn!

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
25/78
La Tina va encunter ad els dus.
Tina:
Jeu hai detg tut – amen, fertig, finitto … ed ussa furt e giuado
cun vus! (muossa cul det en direcziun digl esch)
Il Max dat sia buorsa da camerier, evtl. auters utensils da camerier alla Tina. Il
Ludwig scrola irritaus il tgau e va. Il Max suonda.
Max:
Adia e sin bien seveser.
L’Anja, il Camastral ed il Horn miran tut consterni. Egliada nauscha dil Richard.
Tuts:
Stei bein.
Tina:
Jeu hai detg ad el ch’el hagi buca da semischedar en
caussas che van tier ad el nuot!
Dr. Knoll:
Vus veis tutta raschun, dunna Poltera. En ina regiun turistica
che vul far in tec in tec ina falla - han ils cameriers da saver
survir, e nuota da ver en il nas dapertut! Jeu ditsch adina –
calger stai tier tiu laisch – en quei cass matei: camerier stai
tiel pier. Ha ha ha.
Richard:
(narrs) Absolut – quei letga-glasa!
Anja:
Mega. Per oz hai jeu mes artechels – (muossa cul maun la
lingia grossa) „Camerier dil Postigliun – igl anti-scheic vegn
scungiuraus“ e lu grad in secund artechel „Merûndica – via
libra pil mekka turistic pils arabs!“
Dr. Knoll:
En quei cass schess jeu. Si culla glasa ed in viva sil futur dad
aur da Merûndica e naturalmein da mia pendiculara!
Tuts aulzan lur migeuls.
Camastral:
Viva. Sil futur dil taur ... ah, dad aur!
Horn:
In migiel il dretg mument – e tuts quitaus ein lunsch naven!
Camastral:
Sils bleichs!
Dr. Knoll:
(schetg) SCHEICS!
Camastral:
E sin Merûndica.
Tuts beiban!

I / 14. Scena
Plaz avon l’ustria – Ludwig Casanova. Max Casanova. Marlies.
Brigitta. Imelda.

Il Max ed il Ludwig sesan sil baun avon la fontauna.
Ludwig
Di ina gada, ei la Tina stada memia ditg persula en
cuschina? Schon tiu bab e tiu tat eran toh cameriers el
Postigliun.
Max:
Ah, gliez vala buca ina pipa tubac sch’ins ha il segn da
dollars avon ils egls – e lu pér sch’igl ei petro-dollars! Quels
ein tuts ord la tiba perquei ch’il Knoll vul carmalar scheics
ella val e sillas pistas.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
26/78
Ludwig:
Scheics? Cheu tier nus? (plein beffa) Dil sablun ella greppa –
dil sulegl ella umbriva! Quei ei bein buca manegiau serius!
Max:
Bein – gliez eisi schon – tuts ch’ein narrs d’arabs!
Ludwig:
Sas tgei – nus mein ussa tier mei a casa sin terrassa, buin in
pier ni dus e schein far l’aura. Tut tenor il motto – sufl’il vent
entuorn il nas e tschallat’il pier el glas – fa la veta puspei
spass!
Il Ludwig dat al Max sillas schuilas per far speronza ad el.
Max:
Na, aug, quella gada buca! Nus stuein impedir per tut prezi
che quels mirasteilas e fantasts fan da nies Merûndica in
Merûndischeica.
La Marlies, l’Imelda e la Brigitta vegnan ord il Postigliun. Dattan adia ina a l’autra.
Marlies:
Finalmein, jeu sun puspei vid la reit.
Brigitta:
Juppie, jeu era!
Imelda:
Schi egal ... miu accu ei soviso vits!
Ellas seconcentreschan dil tuttafatg sin lur telefonins e sepusan encunter la fontauna
senza far stem dil Ludwig e dil Max. Il Max mira „amüsaus“ sin ellas ed ha ina idea.
Max:
(Ri da quei malign, siper il Ludwig) Ti ... sch’els vulan per tut
prezi ... jeu hai ina idea stuorna sco lur siemis!

Tenda

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
27/78
2. Act
II / 1. Scena
Ustria / plaz avon l’ustria – Alina Poltera. Tina Poltera. Paul
Camastral. Anja Marveglia. Pieder Horn. Dr. Erwin Knoll. Richard
Knoll.

Quater dis pli tard. Dumengia
L’Anja sesa alla meisa-canorta cun siu laptop ed il Horn derscha en in pier. Il
Camastral va tut agitaus cun siu telefonin enta maun davos la meisa-canorta vi e
neu. L’Alina ei alla teca e lai vegnir ora in pier. La Tina vegn cun tagliors ed in
canaster cun paunins/mesaglinas ord cuschina e metta silla meisa-canorta.
Camastral:
(en «febra dad aur») Tgei scheis vus, fussi buca indicau
d’organisar cuorsas da camel el salon … äh, el niev stadion
da ballapei?
Horn:
(suspira) Sas buca schar mei en ruaus cun tiu stadion dalla
tgagia?
Il Camastral tegn il telefonin avon la bucca, per dictar en quel l’idea per sia cuorsa.
Camastral:
(en il telefonin) Cuorsa da camels …. (mira da vilau sil Horn)
Il Horn sa era grad cuorer.
Tina:
Las ligiongias da cuer vegnan immediat.
Horn:
Aber dai in tec gas ... jeu sun mo pli pial ed ossa ...
Tina:
Jeu sai era buca far striegn!
Camastral:
In stadion ei la basa per tut nos plans! El Tup ... äh, Dubai ed
egl Abu Dhabi vegni investiu da narr el sport. Gie schizun
hallas dad ir cun skis datti leu ...
Horn:
(ironic) Super idea ... mo fai ti ina halla dad ir cun skis en tiu
stadion!
Il Camastral mira da vilau sil Horn, sesa giu alla meisa-canorta. La Tina cuora quasi
puspei en cuschina. Il Horn e l’Anja mettan mutarda sin lur tagliors.
Camastral:
(diltuttafatg euforics) Ha, quei fuss era aunc zatgei !
(discuora puspei en siu telefonin) Golf!
Il Horn e l’Anja suspiran e revolvan ils egls. L’Alina porta il pier pil Camastral alla
meisa-canorta e vesa ord finiastra ch’il dr. Knoll ed in scheic ein silla plazza avon
l’ustria – els vegnan en direcziun dil Postigliun.
Alina:
Quei ei buca ver – mirei ina gada. Il dr. Knoll…
Camastral:
Uras eisi lu forsa ...
La Tina vegn cun las ligiongias da cuer ord cuschina.
Tina e Alina:
Cun in scheic, foll in veritabel scheic!
Horn:
(vesa era il scheic e fruscha ils egls) In scheic  - Jeu hai toh
giu mo in schluc pier!
Il dr. Knoll ed il scheic entran. Il scheic ei il Richard che ha en la vestgadira
tradiziunala dils scheics – In caftan da seida ed il fazalet da tgau. El ha sbassau il
tgau e si egliers da sulegl aschia ch’ils presents manegian aunc adina ch’el seigi in
ver scheic. El ha ina rosa cotschna entamaun.
Richard:
Salemaleikum.
Il Richard aulza il tgau e pren giu ils egliers, aschia che tuts vesan ed enconuschan
el.
Richard:
Seigies salidai.
Alina:
Richard!

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
28/78
Sco ch’ils presents enconuschan il Richard ston els seprender ensemen da buca rir
tut agradora!
Dr. Knoll:
Buna sera tuts ensemen.
Tina:
Beinvegni.
Il Camastral seglia tut agitaus en pei e salida il dr. Knoll cun tener ditg e liung il
maun. L’Alina va spert davos la teca e lai vegnir ora pier. La Tina cuora en cuschina
per ir per ligiongias da cuer.
Camastral:
Dr. Knoll, ei legra mei zun fetg d’astgar benemerenti, äh,
beneventar vus e vies scheic … äh, fegl all’emprema seduta
digl incaricau da scheics da Merûndica.
Dr. Knoll:
Schon bien, schon bien … Vus stueis nuota esser schi
formals, signur president.
Camastral:
Bein, bein – jeu sun tut commuentaus - la finala ei quei in
mument historic per Merûndica.
Il Camastral vul era dar il maun al Richard – lez «ei diltuttafatg scheic » e ganc fa
stem dil maun ch’il Camastral tonscha ad el.
Camastral:
Signur incaricau da scheics. Igl ei ina gronda honur e vies
costum ei extravagants …
Il dr. Knoll sesa giu vid la meisa-canorta. La Tina vegn ord cuschina cun ina scadiala
ligiongias da cuer che fussen atgnamein per l’Anja, il Camastral ed il Horn. Ella
survescha aber ella sil plaz dil dr. Knoll.
Tina:
... extraordinari – il signur president  manegia «il vestgiu ei
extraordinari gartegiaus». Per plascher, prendei plaz – las
ligiongias da cuer ein schon fatgas. Vualà.
Alina:
(contempla il Richard) Hoppala, ti vesa ora buca mal,
Richard, propi buca mal.
Richard:
(loschs sc’in scheic) Engraziel, aber ins sa gie tgei che
s’auda.
La Tina va puspei en cuschina. Denton vegn il Richard pli datier all’Alina. El ha
preparau ina poesia.
Richard:
In ed aunc in egl contemplan tei. Dudisch plus dudisch uras
spetg’jeu sin tei. Treis plus quater dis bram’jeu neutier tei.
Il Richard dat la rosa all’Alina.
Alina:
(schenau) Oh! Engraziel! E lu aunc ina cotschna, tschéc!
Cun prender la rosa lai ella pigliar il caftan dil Richard.
Alina:
Ei quei SEIDA?
Richard:
Quel hai jau schau cuser ella fabrica a Trun – tut exact sco
tier in veritabel scheic.
Alina:
Tiptop.
Richard:
Savevas ch’il plaid «Algebra» vegn digl arab – exact sco
nossas cefras … (da scolast siper tuts) La nulla per exempel
devi insumma buca pli baul cheu tier nus – la nulla vegn dils
Arabs!
Alina:
Naaaa …. Quei savev’jeu propi buca!
Horn:
(ironic) Aber Richard, ti vegnas gie buca dils Arabs!
Richard:
Segir buca, daco vegnas sin da quellas ideas?
Horn:
Ah, mo aschia, pervia dalla nulla …

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
29/78
Camastral:
Sche bien pia, lu fuss la seduta aviarta. L’Anja scriva il
protocol.
Anja:
Mega-bien, ah tgei - GIGA-bien!
Horn:
E tgei funcziun hai jeu?
Camastral:
(cun tschera seriusa) La direcziun musicala …. Hahahah!
Tuts che ston rir – era l’Alina davos la teca.
Horn:
(aisch) Risadas – ha ha!
Camastral:
Eis intec in sensibili? Sche lu surfetsch, äh, surdun jeu pia il
plaid agl incaricau da scheics Richard Knoll.
Tuts miran sil Richard ch’ei vidlunder da fultscher cun tutta attenziun la servietta en
siu caftan.
Richard:
Daco? Responsabels per las tractandas ei il president
communal.
Camastral:
Pertgei? Na, na quei ei tia caussa. Jeu sun aunc insumma
buca ella malaria äh, materia.
Richard:
Jeu atgnamein era aunc buca propi schi direct.
Anja:
Super, quei cheu entscheiva prima – (ironic) Ussa fussi forsa
tuttina bien da ver in directur musical – sas per in tusch!
Tuts pon rir da cor.

II / 2. Scena
Ustria - Max Casanova. Dr. Erwin Knoll. Richard Knoll. Alina
Poltera. Tina Poltera. Paul Camastral. Anja Marveglia. Pieder Horn.

Tuts che maglian ligiongias da cuer. L’Alina porta pier pils Knolls alla meisa-canorta.
Il Max entra cun giacca, sacados e tschera seriusa. El peglia cuort tema cura ch’el
vesa il „scheic“ davos meisa-canorta.
Max:
Bien di a tuts.
Cura che la Tina auda la vusch dil Max mira ella cuort ell’ustria.
Alina:
(cun plascher) Hallo Max!
Camastral:
Gie, bien di!
Horn:
Mira tscheu, il Casanova viva era aunc.
Il Max sefa ussa en ch’il Richard ei il „scheic“:
Max:
(siper il Richard) Richard …? (agressiv) Stat bein a ti, quella
schuba!
Richard:
(era agressiv) E ti has en ina biala giacca – sche quella vegn
zacu moderna, has schon ella!
Tina:
(schetgatsch) Tiu attestat ei fatgs – jeu mon grad per el.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
30/78
La Tina va alla recepziun e da leu en «PRIVAT».
Alina:
(siper il Max) Lesses in pier, offerius dalla casa ?
Max:
Gie bugen, quei fuss prima.
L’Alina va alla teca e lai vegnir ora in pier. Il Max va tier ella alla teca. Il Richard mira
tut malconfortaus sin els dus.
Anja:
E lu Max nua essan nus stai dapi che ti eis sgulaus ord il
Postigliun?
Max:
(ironic) Buc idea nua che ti eis stada – jeu sun staus a casa
per preparar miu viadi!
Alina:
Tgei viadi è pomai?
Max:
Jeu emigreschel!
Horn:
Tgei fas ti?
Alina:
Tgei manegias cun: «jeu emigreschel?»
Max:
Gie, hallo! Tgei duei aunc far cheu?
Richard:
Gie, exact, tgei vess el aunc da far cheu?
Max:
Ed aschia hai jeu tertgau, vas aunc ina gada ora el mund.
Iran, Irac … Forsa ils Emirats, lu vi el Jemen. Mirar ina gada
nua ch’ei plai lu a mi.
Richard:
Tipic anti-scheic – buca vuler ch’els vegnien tier nus aber ir
tier els, gliez bein.
Max:
Gie bien. Forsa che vus veis raschun e ch’ils scheics ein
propi il futur dad aur da Merûndica. Perquei mondel jeu era a
mirar pli exact co quei ei leu!
Tuts-senza l’Alina:
Dil Saulus al Paulus!
Horn:
Bein bein. La purgina dalla Tina gida tuttina!
L’Alina metta vi cun malaveglia il pier al Max.
Alina:
Lu halt! Viva!
Max:
Engraziel fetg.

II / 3. Scena
Plaz avon l’ustria – Ludwig Casanova. Marlies. Brigitta. Imelda.

Dumengia
Il Ludwig vegn sil plaz avon l’ustria en in vestgiu da scheic alv cun fazalet da tgau,
taccau si ina barba e cun egliers da sulegl. Ins enconuscha buca el ed el vesa ora
sc’in veritabel scheic. El tschontscha cullas giuvnas ch’ins vesa aunc buca davos el.
Ludwig:
Buca plaid – vus arvis buca si il bec! E surtut – naven cun
vos benedi telefonins (semeina enviers las giuvnas ch’ins
vesa aunc adina buca). Oh vegni zacu!

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
31/78
La Marlies, Brigitta e l’Imelda vegnan en in costum da scheica, cun schlappa ed
egliers da sulegl. Ils egls han ellas smincau cun Kajal.
Marlies:
Oh hai – sto quei esser?
L’Imelda pren giu ils egliers da sulegl e fruscha in egl.
Imelda:
Grascha, quei Kajal dalla tgagia brischa sco’l giavel.
Brigitta:
Dai tuttina adatg – ussa has ti slignau si tiu egl – ti vesas ora
sc’in miez uors american.
Imelda:
(agressiv) Jeu sai era aunc slignar l’auter ... per esser in
entir! (tegn ils mauns avon ils egls per marcar il dessegn dils
egls dils uors americans)
Ludwig:
Fai buca tup – gidei l’Imelda da renovar siu dessegn d’uiara!
La Brigitta e la Marlies gidan l’Imelda da smincar daniev ils egls.
Imelda:
Per esser sincera – jeu hai plitost il cac ella caultscha!
Brigitta:
Gie, tgei lein dir sch’ei damondan nus zatgei?
Ludwig:
Lu fagei sco schiglioc era – pia sco sche vus vesses udiu
nuot e cuschi! ... Quei vegn schon ad esser grev avunda da
secapir cul Max!
Imelda:
(tussegau) E ti has matei empriu arab en treis dis ...
naturalmein perfetg ... ni tgei?
Ludwig:
(lai buca irritar) Logo che buca ... aber il Max sa era buca
dapli. Nus tschintschein semplamein zatgei che tuna arab!
Brigitta:
(da sabiuta) E co sas ti tgei ch’il Max manegia, ni el tgei che
ti vul? Hä?
Ludwig:
Nus vein fatg giu certs cavazzins (sez empau malsegirs),
„ECHNEM“ per exempel vul dir „quescha tgeu, siara la
bucca“. E quei saveis vus ussa era grad far! So, savein nus
ussa ir el Postigliun?
Imelda:
Na, il Kajal brischa aunc adina (sto bargir).
Marlies:
Quei gartegia mai e pli mai!

II / 4. Scena
Ustria/plaz avon l’ustria – Ludwig Casanova. Marlies. Brigitta.
Imelda. Max Casanova. Dr. Erwin Knoll. Richard Knoll. Alina
Poltera. Tina Poltera. Paul Camastral. Anja Marveglia. Pieder Horn.

La Tina vegn cugl attestat dil Max ord “PRIVAT”.
Tina:
Cheu tiu attestat. Che ti has adina en il nas en caussas che
van tier a ti nuot hai jeu buca scret egl attestat – jeu less gie
buca che ti survegnies buca pli lavur – in schliet camerier eis
ti gie buca.
Max:
(dat breigia) Oh, Dieus paghi e tut ils sogns – quei ei lu
veramein bi e generus da tei – grond engraziament.
Alina:
Ti savesses forsa scriver mintgaton in SMS  - ni tgei
manegias?
Max:
Gie, clar SMSar ei bien, sai jeu far!
La Tina tonscha il maun ad el.
Tina:
Sche lu, bien viadi e semira tier – ver en il nas tier jasters
savess lu forsa esser pli heicli!

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
32/78
Avon ch’il Max sappi dar il maun alla Tina vesa l’Alina la famiglia dil scheic tras la
finiastra.
Alina:
Oh, oh, oh ... tgei ei quei era pomai?
L’Alina va alla finiastra.
Alina:
In Scheic ... l’entira famiglia dil scheic …
Tuts:
(gnanc miran/creian buca) Gie naturalmein! Clar, in entir
harem!
Alina:
Giebein, in entir harem ... propi, in veritabel scheic cun siu
harem.
Camastral:
(mira ussa era da finiastr’ora) Quei datti gie buca!
Tuts cuoran cun marveglias allas finiastras.
Tina:
In scheic!
Horn:
Gie in scheic ... in da petroli, sablun e camels!
Anja:
Geil! Quei ei mega – gie tgei – GIGA ei quei. Finalmein ina
story, ina mega story!
L’Anja fotografescha tras la finiastra.
Dr. Knoll:
Il mund ei veramein pigns – jeu hai adina detg „zatgi vesa ni
auda adina“ – E quels cheu han segir viu mei ed udiu mes
discuors a Dubai.
Anja:
(cinic) Gie clar – a Dubai hai gie mo duas casas ed in clavau!
(serius/detschiert) Segir buca! ... quels han legiu miu artechel
sin www.striauna[punct]ch ed ein vegni pei a pei tier nus a
Merûndica!
Alina:
Segner e sogn Placi gidei ... tgei fagein nus ussa?
Tina:
Nus vein gie aunc gnanc nies biro da turissem.
Camastral:
Mo patgific. Nus vein aber in incaricau da scheics – so
luschard, äh, Richard, muossa tgei che ti sas.
Richard:
Segir buca, tgei duess jeu far? Jeu sai gie ni plaid ni miez
arab!
Alina:
Nundediu, lu emprova da tschintschar engles cun els, quels
ein gie buca da penn!
Tina:
Quei ei nossa schanza. Tgi sa sch’in da quels sepiarda zacu
puspei en nossa regiun?
Dr. Knoll:
Olala – Tgei schanza per far reclama a bucca! Richard, ti vas
ussa immediat ora e miras da tener els sil plaz tochen che ti
survegnas in segn da nus.
Il Richard targlina empau, lu trai el profund flad.
Dr. Knoll:
(en panica) So, viado cun tei avon che la caravana mondi
vinavon.
Il Richard va cun prescha ord l’ustria. Il dr. Knoll, la Tina, l’Alina, il Camastral, il Horn
e l’Anja miran interessai sil plaz avon l’ustria. Il Max stat davos els, mira medemamein
ord finiastra e surri levet.

II / 5. Scena
Plaz avon l’ustria – Ludwig Casanova. Marlies. Brigitta. Imelda.
Richard Knoll.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
33/78
La famiglia dil scheic mira tut irritada entuorn e fa sco da vuler ir. Il Richard vegn da
quei schenau ord l’ustria. El ha aunc adina la servietta vid siu caftan.
Richard:
Hello sir?!
Il scheic semeina siper il Richard e va encunter ad el. Las scheicas suondan.
Scheic Ludwig:
(magistral) AS-SALAM-ALAYKOM
Il scheic fa ina pintga reverenza, las scheicas era. Il Richard fa suenter al scheic cun
schanuglia che trembla dalla malsegirtad.
Richard:
Sale-malai-kum. My name is Richard Knoll. An I am the sheik
comissioner an I welkome you to Merûndica.
Las scheicas lahrognan. Il Richard mira giu sin siu vestgiu.
Richard:
Tgei ei schi legher ... äh, what is so funny?
Il scheic Ludwig fa uorden cullas scheicas!
Scheic Ludwig:
ECHNEM!!
Il scheic Ludwig mira cun bucca aviarta sil Richard. Quel pronunzia ussa mintga plaid
cun far gronds gèsts culla bratscha.
Richard:
Do – you – speak – engles … äh, english?
Il scheic Ludwig smeina hefti ils mauns.
Scheic Ludwig:
Inglisch? Nonono!
Richard:
No english?
Scheic Ludwig:
(detschartamein) Inglisch - NO!
Las scheicas scrolan hefti lur tgaus. Il Richard para dad esser schon ussa a fin cun
siu latin.
Richard:
(schema) Yes, äh, gie ... ähm, wait please ...
Il Richard pren siu telefonin ord sac.
Richard:
I load an App ... Also jeu carghel giu ina App ... Also ina App
… An Appp Arab-Romontsch.
Scheic Ludwig:
NO INGLISH!
Richard:
(patgificont) no, no, no english!
Scheic Ludwig:
C(h)AMARAT SCHEMEL FAIZÂCU.
Richard:
Schemel (studegia) ... schemel ... ah ina suppia, seser
lessel, il scheic!
Il Richard muossa sil baun avon l’ustria. Il scheic Ludwig mira sin sias scheicas che
lahrognan. Lu muossa il scheic Ludwig sill’entrada dil Postigliun.
Scheic Ludwig:
(plaun) C(h)AMARAT ... SCHEMEL ... FAIZÂCU!
Il Richard gesticulescha confus culs mauns e sa buca co vinavon.

II / 6. Scena
Ustria / recepziun – Ludwig Casanova. Marlies. Brigitta. Imelda. Max
Casanova. Dr. Erwin Knoll. Richard Knoll. Alina Poltera. Tina
Poltera. Paul Camastral. Anja Marveglia. Pieder Horn.

Tuts stattan sin finiastra e vesan co il Richard gesticulescha. Il Horn ha aunc adina
ina ligiongia da cuer enta maun, ch’el leva grad magliar. L’Anja fotografescha.
Dr. Knoll:
Tiptop. Jeu crei che miu fegl fetschi propi bein sia lavur! In
studi sepaga halt schon!
Camastral:
Gie, nus vein schon elegiu il dretg ... Ussa stuein nus aunc
semetter si empau ... (in cuort mument da malsegirtad) ...
Quei fa la direcziun musicala.
Horn:
(surstaus) … Jjjjeeeuuu ...?

S-SIE 1-1_1001 notg en Surselva_(sr) y